Kesal dengan Umno, Bersatu bersama PAS dalam penubuhan kerajaan baru Perak

Kesal dengan tindakan Umno menggulingkan timbalan presiden mereka Ahmad Faizal Azumu sebagai menteri besar, Bersatu mengatakan keputusan tentang penubuhan kerajaan baru Perak akan dibuat bersama PAS.“Semua keputusan yang bakal diambil Bersatu berkaitan penubuhan kerajaan negeri Perak yang baru akan mengambil kira ketetapan bersama rakan-rakan Perikatan Nasional (PN) terutama PAS yang terlibat secara langsung,” kata Setiausaha Agung Bersatu Hamzah Zainudin.“Dalam mesyuarat tersebut, MPT sekali lagi menzahirkan rasa kesal terhadap usul keyakinan majoriti ahli Dewan terhadap menteri besar Perak yang diusulkan oleh Umno tetapi tidak disokong oleh Umno dan Pakatan Harapan (PH) dalam Sidang Dewan Undangan Negeri (DUN) Perak baru-baru ini.”Hamzah berkata, MPT Bersatu sebulat suara bersetuju memperkukuhkan kerjasama antara Bersatu dan PAS melalui PN dalam usaha mengekalkan kestabilan politik di peringkat nasional dan negeri.Jumaat lepas pada sidang DUN Perak menyaksikan hanya 10 ahli Dewan Undangan Negeri (Adun) yang menyokong Faizal yang juga wakil rakyat Chenderiang.Sementara 48 Adun yang terdiri daripada Umno dan PH menolak sementara seorang lagi berkecuali.Umno dalam satu kenyataan malam ini mengatakan akan terus bekerjasama dengan Bersatu dan PAS dalam kerajaan PN di Perak.


Konflik makin tegang, Jepun seru warga segera tinggalkan Ukraine

Jepun memindahkan hampir semua kakitangan kedutaannya dari Ukraine dan menyeru rakyatnya meninggalkan negara itu secepat mungkin, lapor Sputnik, memetik kementerian luar Jepun.Berikutan itu, Kedutaan Jepun di Kyiv hanya akan menawarkan perkhidmatan terhad selepas kakitangan diplomatik dipindahkan, menurut kementerian pada Ahad.Jepun pada Jumaat mengeluarkan amaran tahap tinggi untuk rakyatnya yang masih berada di Ukraine dan menggesa tinggalkan negara itu secepat mungkin berikutan ketegangan semakin memuncak.Pejabat Perdana Menteri Jepun, Fumio Kishida telah menubuhkan satu badan untuk menyelaras tindakan dan mengumpul maklumat mengenai perkembangan di Ukraine, lapor agensi berita Kyodo.Jepun antara negara yang telah memindahkan sebahagian kakitangan diplomatik dari Kyiv sejak minggu lepas.Setiausaha Negara Amerika Syarikat, Antony Blinken dalam satu sidang media pada Sabtu berkata, pemindahan kakitangan diplomatik dari Ukraine adalah wajar kerana “risiko tindakan ketenteraan Rusia cukup tinggi, ancaman peperangan hampir berlaku dan ia perkara yang wajar dilakukan.”Sejak beberapa bulan lalu, Barat dan Ukraine menuduh Rusia menempatkan anggota tenteranya berhampiran sempadan Ukraine sebagai persediaan untuk “menyerang.”Moscow menafikan tuduhan itu, berulang kali berkata pihaknya tidak mengancam sesiapa.Selain itu, Moscow turut menyatakan kebimbangan terhadap aktiviti ketenteraan Pertubuhan Perjanjian Atlantik Utara (NATO) berhampiran sempadan negaranya, yang dianggap menggugat keselamatan Rusia.


Ubah kerajaan kena terima akibat selepasnya

Manusia suka meminta perubahan.Tapi apabila perubahan yang berlaku bukan seperti yang dihajatkan, ramai manusia ingin kembali ke zaman sebelum perubahan.Jika perubahan adalah untuk apa yang dihajat, itu namanya bukan perubahan, itu impian atau mimpi.Politik Malaysia hari ini bakal berlaku perubahan lagi.Perubahan ini berlaku kerana angka 112.Sejak pilihan raya 2018, rakyat dapat melihat betapa tidak berkuasanya mereka dalam sistem demokrasi negara selepas undi diberikan.222 ahli parlimen bertarung membentuk kumpulan yang sekurang-kurangnya mempunyai angka 112.Ada kumpulan cuba menghilangkan angka 112 daripada kumpulan lain.Ada kumpulan yang sering menyatakan ada 112 tapi tidak pernah mempunyai angka tersebut.Kini, angka 112 hilang di dalam kompas politik negara.Ini yang mencetuskan kemelut politik negara hari ini.Masing-masing mencari siapa yang bakal menjumpai angka 112.Parlimen akan terbubar sendiri pada Mei 2023, iaitu dalam 20 bulan lagi.Jika kerajaan Perikatan Nasional (PN) kekal, ia hanya akan berkuasa paling maksima 20 bulan lagi.Jika ada kerajaan baru, ia juga hanya akan kekal paling maksima 20 bulan lagi.Kemelut politik hari ini boleh diselesaikan jika ada mana-mana kumpulan yang terlebih dahulu mendapat sokongan 112 ahli Parlimen.Jika ada yang mendapat sokongan yang “kukuh dan menyakinkan”, itu lagi baik.Gelanggang kini dibuka.Mana-mana ahli Parlimen berpeluang menjadi perdana menteri, termasuk yang pernah meletakkan jawatan itu.Yang penting, apabila gelanggang dibuka, siapa ialah ular, siapa ialah hantu, siapa yang tiada hala tuju, siapa mempergunakan siapa, siapa bodoh, siapa cerdik dan siapa ikhlas semuanya akan terdedah.Keabsahan kerajaan baru ini akan diuji serta merta pada sidang Parlimen akan datang.Mungkin ia akan menjadi kerajaan terpendek di dalam sejarah Malaysia, dan negara akan terus ditadbir tanpa pentadbir sehingga polemik politik selesai.Sesudah zaman bertahan mengawal Covid-19 tanpa vaksin terpaksa dipikul kerajaan yang lalu, dan segala usaha memastikan jumlah vaksinasi dilakukan secepat mungkin mula membuahkan hasil, datanglah ahli-ahli pengidam kuasa menuntut perubahan.Tidak apa, asalkan ada perubahan.Jangan menyesal jika perubahan itu di luar jangkaan seperti tersedar diri dipergunakan seperti kulit yang dilupakan kacang.


Najib kemuka 94 alasan dalam petisyen rayuan kes penyelewengan dana SRC

Bekas perdana menteri Najib Razak mengemukakan 94 alasan dalam petisyen rayuannya berhubung mengapa beliau harus dibebaskan daripada tuduhan menyeleweng dana SRC International Sdn Bhd berjumlah RM42 juta.Antara alasan yang dibangkitkan dalam petisyen itu ialah Mahkamah Rayuan telah tersilap dalam fakta dan/atau undang-undang dalam mengesahkan dapatan Mahkamah Tinggi bahawa pihak pendakwaan telah membuktikan kes prima facie terhadap perayu (Najib) atas kesemua tujuh pertuduhan dan memanggilnya untuk membela diri.Dalam petisyen rayuan yang difailkan melalui Tetuan Shafee & Co hari ini, Najib, 68, mendakwa beliau terkilan dengan kesilapan serius dalam fakta dan undang-undang yang diputuskan oleh kedua-dua mahkamah dalam alasan penghakiman masing-masing secara keseluruhan, dan kecuali yang dinyatakan dengan jelas, perayu berpendirian bahawa penemuan dalam keseluruhan alasan penghakiman oleh kedua-dua mahkamah (Mahkamah Rayuan dan Mahkamah Tinggi) menunjukkan kesilapan yang serius.“Mahkamah Rayuan telah tersilap dalam fakta atau undang-undang dalam mengesahkan dapatan fakta atau inferens Mahkamah Tinggi yang tidak dibuktikan sepenuhnya, dan tidak menggambarkan keterangan secara menyeluruh.“Kedua-dua mahkamah tersilap dalam fakta dan/atau undang-undang dengan gagal menilai bukti dengan betul dan gagal mengiktiraf perbezaan antara fakta terbukti dan tidak terbukti, dan antara inferens yang dibenarkan dibuat, dan tekaan semata-mata berdasarkan cadangan, dakwaan tidak berasas, sangkaan, syak wasangka, dan khabar angin,” katanya.Najib seterusnya mendakwa bahawa kedua-dua mahkamah tersilap fakta dan/atau undang-undang dalam setiap penemuan fakta yang tidak memihak kepadanya, selain telah tersilap fakta atau undang-undang dalam membuat penemuan mengenai unsur-unsur semua pertuduhan dengan menggunakan logik mereka sendiri atau rasional yang bertentangan dengan keterangan lisan atau dokumentari.Justeru ahli Parlimen Pekan itu berkata, beliau akan membentangkan kesilapan Mahkamah Rayuan, Mahkamah Tinggi dan tindakan pihak pendakwaan yang telah menafikan hak perayu di bawah Perlembagaan Persekutuan yang mengakibatkan ketidakadilan serius terhadapnya apabila gagal mendapatkan perbicaraan yang adil dan saksama.Pada 11 April Najib memohon lanjutan masa selewat-lewatnya hingga 25 April (semalam) untuk memfailkan petisyen rayuan ke Mahkamah Persekutuan bagi mengenepikan sabitan dalam kes penyelewengan RM42 juta dana SRC International Sdn Bhd, dan mahkamah hari ini membenarkan permohonannya.Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.Hakim Abdul Karim Abdul Jalil, yang bersidang bersama-sama Has Zanah Mehat dan Vazeer Alam Mydin Meera, menolak rayuan Najib terhadap keputusan Mahkamah Tinggi pada 28 Julai 2020.Najib kemudian memfailkan rayuan di Mahkamah Persekutuan.


Pengguna Twitter disiasat polis lepas siar video persenda PM

Seorang pengguna Twitter mempersoalkan pendirian kebebasan bersuara di bawah pentadbiran kerajaan campuran apabila dipanggil memberi keterangan sebanyak dua kali dalam tempoh kurang dua bulan.
Bercakap kepada MalaysiaNow, Salim Iskandar seorang pengguna Twitter yang aktif berkongsi siaran berupa tulisan, foto dan video mengkritik kerajaan campuran pimpinan Perdana Menteri Anwar Ibrahim.
Katanya, kali pertama beliau dipanggil memberi keterangan di ibu pejabat polis Bukit Aman, Kuala Lumpur pada 17 Mei lalu dengan proses soal siasat selama kira-kira dua jam bermula jam 10 pagi.
Kali kedua, katanya, beliau dipanggil sekali lagi semalam pada jam 10 pagi hingga 12 tengah hari.
"Ini juga dah masuk dua kali telefon bimbit saya dirampas oleh polis," katanya ketika dihubungi MalaysiaNow.
MalaysiaNow difahamkan, beliau dipanggil memberi keterangan atas dua hantaran di Twitter berhubung siaran video yang tidak berpihak kepada kerajaan campuran.
Manakala, satu lagi siaran video yang menunjukkan Anwar mendakwa sedang bercakap telefon dengan Presiden Turkiye Recep Tayyip Erdogan.
Katanya, dalam hantaran tersebut beliau turut mengkritik pentadbiran Anwar termasuk kelemahan Menteri Komunikasi dan Multimedia Fahmi Fadzil yang dianggap tidak menjalankan tugas dengan baik.
"Saya hanya membuat kritikan yang membina kerana rakyat sedang susah.
"Kalau tiada orang macam saya yang memberi kritikan, kita nak harapkan siapa lagi?" katanya.
Sebelum ini, MalaysiaNow melaporkan usaha Suruhanjaya Komunikasi dan Multimedia Malaysia (SKMM) meminta Twitter untuk menurunkan beberapa ciapan oleh Salim gagal kerana mendukung hak dan kebebasan bersuara.
"Memandangkan Twitter sangat percaya dalam mempertahankan dan menghormati suara pengguna kami, adalah menjadi dasar kami untuk memberitahu pengguna jika kami menerima permintaan undang-undang daripada entiti yang diberi kuasa (seperti penguat kuasa undang-undang atau agensi kerajaan) untuk memadamkan kandungan daripada akaun mereka," kata Twitter dalam e-mel kepada Salim pada 30 Jun lalu bagi memaklumkan permintaan SKMM kepadanya.
Mengulas lanjut, Salim turut memuji sikap profesional pihak polis sepanjang proses memberi keterangan yang berlangsung setiap kali beliau hadir ke Bukit Aman.
Katanya, beliau tidak berasa gentar dan terancam apabila berada dalam proses itu menyebabkan dirinya mampu memberikan kerjasama yang baik kepada pihak berkuasa.
"Tetapi sebagai manusia biasa, saya tetap gusar juga sebenarnya kerana orang atau pemimpin tetap boleh salah gunakan kuasa yang ada pada mereka."


Covid-19: Catat 189 kes baru, tiada kematian

Sejumlah 189 kes baru Covid-19 direkodkan semalam menjadikan jumlah keseluruhan sebanyak 5,038,543 kes.
Sebanyak 279 pesakit turut dilaporkan sembuh, menjadikan jumlah keseluruhan kes sembuh sebanyak 4,991,705.
Ketika ini, 9,892 kes aktif direkodkan di mana 9,530 atau 96.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 355 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 7 kes dan 4 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,946 orang.


Rasuah kartel daging, 3 lagi kakitangan Maqis direman

Tiga penolong pegawai penguat kuasa Jabatan Perkhidmatan Kuarantin dan Pemeriksaan Malaysia (Maqis) Johor direman lima hari hingga 23 Januari ini bagi membantu siasatan kes rasuah membabitkan kartel daging sejuk beku import pada awal Disember lalu.Perintah reman itu dikeluarkan oleh Pendaftar Mahkamah Johor Bahru Nur Fathiah Mohd Fedzir selepas membenarkan permohonan Suruhanjaya Pencegahan Rasuah Malaysia (SPRM) untuk siasatan kes menurut Seksyen 17(a) Akta SPRM 2009.Ketiga-tiga mereka yang berusia 40 hingga 55 tahun terbabit ditahan pada 7 malam semalam selepas hadir di ibu pejabat SPRM negeri untuk memberi keterangan.Difahamkan mereka masing-masing bertugas di Pelabuhan Tanjung Pelepas, Gelang Patah di Iskandar Puteri; Kompleks Kastam, Imigresen dan Kuarantin di Bangunan Sultan Iskandar, Johor Bahru; dan di Pejabat Maqis Muar.Mereka merupakan kumpulan kedua daripada Maqis Johor yang direman berkaitan isu itu selepas penahanan dua pegawai pada 7 Januari lalu.Pada 1 Disember lalu,  negara dikejutkan dengan pembongkaran kartel daging sejuk beku import yang membawa masuk daging tanpa sijil halal sebelum meletakkan logo halal palsu untuk dijual di pasaran tempatan.              –


Thailand perketat kawalan senjata api selepas tragedi berdarah di taska

Perdana Menteri Thailand Prayuth Chan o-cha mengarahkan pihak berkuasa mengetatkan pemilikan senjata api serta membanteras perdagangan senjata api dan pengedaran dadah di negara itu.
Arahan itu dikeluarkan susulan insiden amuk dan pembunuhan oleh seorang bekas anggota polis di pusat penjagaan kanak-kanak di Uthai Sawan, minggu lepas.
Beliau mengarahkan pihak berkuasa supaya menyiasat dan membatalkan lesen senjata api pemilik yang dilaporkan menimbulkan huru-hara dan mengancam masyarakat, kata Pemangku Jurucakap Kerajaan Anucha Burapachaisri.
"Perdana menteri juga mengarahkan pihak berkuasa supaya membanteras perdagangan senjata api dan pengedarannya di negara itu," katanya dalam satu kenyataan.
Anucha berkata Prayuth turut mengarahkan pihak berkuasa melancarkan operasi dan mengambil tindakan tegas bagi membendung penyalahgunaan dadah di negara itu.
Agensi-agensi yang berkaitan juga digesa meningkatkan rawatan termasuk menyediakan kemudahan pemulihan untuk penagih dadah.
Sementara itu, Ketua Polis Negara Jeneral Damrongsak Kittiprapat berkata polis akan menarik balik senjata api daripada pegawai dan anggota polis yang didapati menyalahgunakan senjata api mereka atau menunjukkan tingkah laku agresif semasa menjalankan tugas.
Beliau berkata pemeriksaan kesihatan mental yang kerap juga perlu bagi pemegang lesen senjata api.
"Perdana menteri akan mempengerusikan mesyuarat bagi membincangkan lebih lanjut mengenai kawalan pemilikan senjata Rabu ini," katanya.
Khamis lepas, seorang anggota polis yang dipecat membunuh 36 orang termasuk 24 kanak-kanak  di Uthai Sawan di wilayah Nong Bua Lamphu, kira-kira 500 kilometer (km) timur laut Bangkok.
Lelaki berusia 34 tahun itu membunuh 23 kanak-kanak yang sedang tidur selepas makan tengah hari, di pusat jagaan kanak-kanak itu.
Dia yang kemudiannya melarikan diri dari tempat kejadian dengan menaiki kenderaan, pulang ke rumah lalu membunuh isteri dan anak lelakinya sebelum maut menembak dirinya sendiri.
Pemilikan senjata api di Thailand antara yang tertinggi di Asia Tenggara. Tinjauan ke atas Senjata Kecil pada 2017 menganggarkan orang awam di negara itu memiliki 10.3 juta termasuk kira-kira empat juta senjata api tidak berlesen.


Blok pembangkang kosong, ahli Parlimen ke Putrajaya sokong Muhyiddin

Persidangan Dewan Rakyat sesi pagi hari ini menarik perhatian apabila hampir semua kerusi di blok pembangkang kosong tanpa kehadiran ahli-ahli Parlimennya kerana ke Putrajaya untuk memberi sokongan kepada Pengerusi Perikatan Nasional (PN) Muhyiddin Yassin.
Ini susulan perkembangan terbaru yang menyaksikan bekas perdana menteri itu dipanggil ke Suruhanjaya Pencegahan Rasuah Malaysia (SPRM) dijadualkan pada pukul 11 pagi.
MalaysiaNow sebelum ini melaporkan, Muhyiddin dipercayai berada dalam senarai pemimpin pembangkang yang akan didakwa.
Sehingga kini SPRM masih belum menjelaskan bentuk pertuduhan yang bakal dikenakan terhadap ahli Parlimen Pagoh tersebut.
Difahamkan bekas perdana menteri itu akan ditahan dan dihadapkan ke mahkamah paling awal esok.
Sementara itu, di luar perkarangan Ibu Pejabat SPRM Putrajaya, kelihatan beberapa ahli Parlimen PN dan penyokong-penyokongnya sudah hadir untuk menunggu ketibaan Muhyiddin di situ.
MalaysiaNow difahamkan semua ahli Parlimen PN dan pemimpin-pemimpin parti komponen turut akan hadir bagi memberi sokongan kepada Muhyiddin.
Sebelum ini, bekas ketua penerangan Bersatu Wan Saiful Wan Jan yang juga ahli Parlimen Tasek Gelugor serta seorang lagi pemimpin parti itu ditahan dan didakwa SPRM berhubung dakwaan penyelewengan yang dikaitkan dengan JanaWibawa, program pasca Covid-19 untuk membantu kontraktor Bumiputera.
SPRM turut membekukan akaun bank Bersatu sehinggakan parti itu tidak dapat membayar operasi hariannya.
Sebelum ini seorang pemimpin PN memberi amaran bahawa pentadbiran Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.


Tiada bukti 27 cek bernilai RM26.05 juta adalah sumbangan dalam kes Zahid

Mahkamah Tinggi diberitahu bahawa tiada dokumen yang membuktikan 27 cek berjumlah RM26.05 juta yang diterima Tetuan Lewis & Co, pemegang amanah Yayasan Akalbudi milik Ahmad Zahid Hamidi adalah sumbangan kepada yayasan itu.Pegawai penyiasat Suruhajaya Pencegahan Rasuah Malaysia (SPRM) Mohd Amirudin Nordin, 38, berkata hasil siasatannya tidak menemukan sebarang dokumen sokongan atau surat yang menyatakan cek atas nama Lewis & Co itu adalah suatu sumbangan.Saksi pendakwaan ke-96 itu berkata cek-cek yang dikaitkan dengan sumbangan itu adalah 13 cek MYEG Sdn Bhd (RM7.8 juta), 10 cek Chia Bee Enterprise Sdn Bhd (RM10 juta), dua cek Sarana Kencana Sdn Bhd (RM6 juta), satu cek Mubarak Hussain Akhtar Hussain (RM2 juta) dan satu cek Jogabonito Jewellery & Diamonds (RM250,000).“Persamaannya kesemua cek-cek tersebut ialah dibayar kepada Lewis & Co,” katanya ketika menjawab soalan tambahan semasa pemeriksaan utama oleh Timbalan Pendakwa Raya Harris Ong Mohd Jeffrey Ong pada perbicaraan hari ke-50 kes bekas timbalan perdana menteri yang menghadapi pertuduhan rasuah, pecah amanah dan pengubahan wang haram melibatkan jutaan ringgit daripada dana Yayasan Akalbudi.Semasa pemeriksaan semula oleh Harris Ong, mengapa saksi itu tidak bersetuju dengan cadangan pembelaan bahawa wang itu adalah ‘sumbangan’, Mohd Amirudin berkata sumbangan boleh disalurkan terus kepada Yayasan Akalbudi dan tidak perlu melalui Lewis & Co.Disoal Harris Ong mengenai cadangan pembelaan bahawa siasatan bagi kes pengubahan wang haram itu dilakukan dalam waktu yang singkat, saksi itu berkata ia tidak menjejaskan siasatan dan siasatannya juga lengkap.Mengenai Yayasan Al Bukhary, Mohd Amirudin berkata yayasan itu pernah memberi sumbangan RM5 juta kepada Yayasan Akalbudi dalam bentuk cek dan tiada bukti menunjukkan sumbangan tersebut diberikan dalam bentuk wang tunai.Sebelum ini, pengurup wang, Omar Ali Abdullah yang merupakan saksi pendakwaan ke-81 dalam keterangannya berkata beliau ada menerima sumbangan berbentuk wang tunai daripada Yayasan Al Bukhary.Selain itu, Mohd Amirudin berkata pelantikan Lewis & Co sebagai pemegang amanah kepada Yayasan Akalbudi dibuat melalui mulut (lisan), bukan secara surat lantikan.Sementara itu, pegawai penyiasat SPRM Mohamad Khairi Ibrahim, 29, memberitahu mahkamah bahawa beliau ada merakam percakapan bekas Setiausaha Yayasan Akalbudi Idris Kechek berhubung siasatan ke atas yayasan itu.Mohamad Khairi berkata beliau merakam percakapan Idris sebanyak dua kali pada 8 Jun 2018 dan 18 Julai 2018 di Pejabat SPRM, Putrajaya.“Saya merujuk kepada penyataan dalam pemeriksaan atas nama Idris Kechek muka surat lapan hingga 24 dan mengesahkan bahawa ini adalah rakaman percakapan yang saya rakam,” kata saksi pendakwaan ke-97 itu ketika membacakan penyataan saksinya.Timbalan Pendakwa Raya Lee Keng Fatt kemudian memberitahu mahkamah bahawa Idris telah meninggal dunia pada 2018.Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan di hadapan hakim Collin Lawrence Sequerah bersambung hari ini.


Persatuan pengguna selar ‘pelobi tembakau’, gesa ahli Parlimen isytihar kepentingan

Persatuan Pengguna Pulau Pinang (CAP) menggesa ahli Parlimen atau kakitangan mereka supaya mengisytiharkan sebarang kepentingan dalam industri tembakau berikutan laporan pelobi industri itu dilihat hadir di bangunan Parlimen ketika kerajaan dalam usaha meluluskan rang undang-undang (RUU) yang bakal melarang tabiat merokok terhadap mereka yang lahir selepas 2007.
Menyifatkan ia sebagai satu “tindakan terang-terangan oleh pelobi untuk campur tangan dalam urusan Parlimen,” Presiden CAP Mohideen Abdul Kader  berkata ia juga melanggar peruntukan dalam Konvensyen Rangka Kerja Kawalan Tembakau (FCTC).
"Mengiktiraf kuasa daripada pengaruh dan campur tangan industri tembakau, Perkara 5.3 dengan jelas menyatakan bahawa: 'Dalam menetapkan dan melaksanakan dasar kesihatan awam berkenaan kawalan tembakau, pihak-pihak terlibat hendaklah bertindak untuk melindungi dasar-dasar ini daripada kepentingan komersial dan lain-lain kepentingan industri tembakau mengikut undang-undang negara'," katanya dalam sebuah kenyataan hari ini.
Beliau menambah Malaysia sudah meratifikasi FCTC pada September 2005 dan RUU Kawalan Produk Tembakau dan Merokok 2022 sudah lama tertangguh.
“Bagi meneruskan RUU 2022, Kementerian Kesihatan berhak membela kesihatan semua rakyat Malaysia dengan melaksanakan kewajipan antarabangsanya, dan melindungi generasi akan datang dengan secara berani memperkenalkan generasi penamat rokok bagi mereka yang dilahirkan pada 1 Januari 2007 ke atas," katanya.
Semalam, Menteri Kesihatan Khairy Jamaluddin membentangkan RUU yang turut dinamakan sebagai undang-undang generasi penamat rokok itu di Dewan Rakyat.
Jika diluluskan, RUU itu akan menjenayahkan penggunaan mana-mana produk tembakau atau produk pengganti tembakau terhadap mereka yang dilahirkan selepas 2007.
Ia juga melarang pemilikan dan penggunaan alat merokok sebagai tembakau dan bahan merokok, dengan pesalah boleh didenda sehingga RM5,000.
Khairy berkata RUU itu adalah untuk melindungi generasi masa depan negara daripada terlibat dalam tabiat merokok dan ketagihan, dan untuk mengurangkan peratusan perokok di Malaysia kepada kurang dari 5% menjelang 2040.
CAP berkata RUU itu adalah langkah penting dalam melaksanakan obligasi Malaysia di bawah FCTC.
“Pemantauan CAP terhadap industri tembakau sejak beberapa tahun lalu mendapati banyak tindakan industri dalam usahanya menghalang malah menggagalkan pelaksanaan FCTC, dan ia juga boleh dilihat di negara-negara lain di seluruh dunia,” kata Mohideen.
“Adalah baik untuk diingatkan apa yang disebut oleh Pertubuhan Kesihatan Sedunia (WHO) dalam laman sesawangnya bahawa FCTC ‘adalah perjanjian berdasarkan bukti menegaskan semua orang berhak untuk mendapatkan tahap kesihatan terbaik’ dan ia ‘dibangunkan sebagai respons terhadap globalisasi epidemik tembakau’.”


Singapura naikkan cukai hartanah, kereta dalam bajet seimbang

Singapura mengumumkan defisit fiskal lebih kecil dalam belanjawan negara itu bertujuan membantu isi rumah menguruskan kos sara hidup yang semakin meningkat sambil menambah simpanan era pasca pandemik.
Kedudukan fiskal adalah "sesuai untuk unjuran keadaan ekonomi tahun ini", kata Menteri Kewangan Lawrence Wong kepada Parlimen ketika membentangkan butiran Bajet 2023.
Wong yang juga timbalan perdana menteri, berkata kerajaan mengutip hasil lebih tinggi daripada jangkaan tahun lepas, menyebabkan defisit lebih kecil sebanyak S$2 bilion (AS$1.51 bilion, RM6.55 bilion) untuk tahun fiskal 2022 dan bukannya defisit yang dianggarkan pada mulanya sebanyak S$3 bilion, atau 0.5% daripada KDNK.
Untuk 2023, jangkaan kekurangan ialah S$0.4 bilion, atau 0.1% daripada KDNK.
Wong mengumumkan perubahan cukai yang akan menjejaskan rakyat Singapura dan syarikat besar berpendapatan tinggi tetapi juga lebih banyak sokongan untuk keluarga berpendapatan rendah, tambah nilai untuk dana bantuan perubatan dan pakej sokongan bagi mengimbangi kenaikan cukai jualan.
"Dengan kedudukan fiskal lebih kukuh berbanding tahun lepas, Bajet Valentine 2023 Timbalan Perdana Menteri Lawrence Wong berhak menyediakan pelbagai barangan untuk mereka yang berpendapatan rendah, ibu yang bekerja dan pesara melalui pelbagai peningkatan," kata Ajay Kumar Sanganeria, rakan kongsi di KPMG Singapura.
Ekonomi Singapura yang bergantung kepada perdagangan menghadapi kesukaran tahun ini daripada pertumbuhan global yang perlahan, inflasi dan kenaikan kadar faedah.
Sementara itu, perbelanjaannya meningkat disebabkan oleh peningkatan kos penjagaan kesihatan, didorong oleh populasi yang semakin menua.
Mulai Rabu, pembeli hartanah kediaman bernilai antara S$1.5 juta dan S$3 juta akan dikenakan cukai sebanyak 5%, manakala mereka yang membeli hartanah melebihi S$3 juta akan dikenakan cukai sebanyak 6%. Kadar semasa untuk duti setem pembeli ialah 4%.
Wong juga mendedahkan cukai kenderaan "lebih progresif" yang menjejaskan satu pertiga pembeli kereta yang akan menjana pendapatan tambahan S$200 juta setahun.
“Sistem kami adalah berdasarkan tanggungjawab kolektif,” katanya.
"Semua orang menyumbang sesuatu, tetapi mereka yang lebih baik menyumbang lebih banyak."
Ini termasuk perubahan dalam dasar fiskal tahun lepas yang meningkatkan cukai untuk rakyat Singapura yang lebih kaya dalam pendapatan dan pembelian hartanah dan kereta mewah mereka.
Negara kota singa itu juga bercadang untuk melaksanakan cukai tambah nilai domestik untuk mengenakan cukai bagi syarikat besar kepada 15% menjelang 2025.
Ini bertujuan bagi memenuhi 2 teras asas dan peralihan keuntungan (BEPS) 2.0 Pertubuhan Kerjasama Ekonomi dan Pembangunan.
Wong berkata perkembangan global mengenai BEPS 2.0 adalah lancar dan Singapura akan memantaunya.
"Jika terdapat kelewatan tambahan, kami akan menyesuaikan garis masa pelaksanaan kami," kata Wong.


Kerajaan bayar RM149 juta kepada pekebun getah, kata menteri

Bermula Januari hingga Oktober, kerajaan membelanjakan RM149 juta bagi membayar Insentif Pengeluaran Getah (IPG) kepada pekebun getah di seluruh negara, kata Menteri Perusahaan Perladangan dan Komoditi Khairuddin Aman Razali.Katanya, ini menunjukkan kerajaan amat prihatin berkaitan isu ketidakstabilan harga getah yang memberikan kesan kepada pendapatan golongan penoreh getah kerana harga getah asli sebagaimana harga komoditi lain bergantung kepada permintaan dan penawaran pasaran di peringkat global.“Harga getah yang rendah pada awal dan pertengahan tahun ini disebabkan oleh kelembapan ekonomi dunia, permintaan yang rendah dari negara-negara pengguna utama getah asli berikutan ketegangan perdagangan China dan Amerika Syarikat dan penularan wabak Covid-19 yang melanda seluruh dunia.“Justeru, kerajaan terus komited untuk memelihara kebajikan golongan pekebun kecil getah dengan melaksanakan langkah-langkah seperti pertama mempergiat hebahan dan kesedaran kepada pekebun kecil supaya memohon Insentif Pengeluaran Getah (IPG).“Kerajaan juga mewajibkan penggunaan sistem RRIM Niaga bermula 1 Januari 2021 bagi memudahkan penyaluran IPG tanpa proses permohonan manual oleh pekebun kecil.“IPG adalah mekanisme sokongan harga ladang dengan Paras Harga Pengaktifan (PHP) RM2.50 sekilogram getah sekerap atau RM6.10 sekilogram getah Standard Malaysian Rubber (SMR) 20. Bagi tempoh Januari hingga Oktober 2020, sebanyak RM149 juta dibelanjakan untuk membiayai tuntutan IPG,” katanya pada sesi jawab lisan di Dewan Rakyat, hari ini.Idris Jusoh (BN-Besut) terdahulu bertanya tentang usaha kementerian dalam mengatasi masalah pendapatan golongan penoreh getah yang berhadapan dengan isu harga komoditi itu yang tidak stabil kebelakangan ini.Khairuddin berkata kerajaan juga menggalakkan amalan integrasi dalam kalangan pekebun kecil untuk mendapatkan pendapatan sampingan.“Kerajaan juga mewajibkan penggunaan sistem RRIM Niaga bermula 1 Januari 2021 bagi memudahkan penyaluran IPG tanpa proses permohonan manual oleh pekebun kecil.Katanya, tanaman getah boleh diintegrasikan dengan pelbagai jenis tanaman sama ada jangka pendek, sederhana dan panjang.“Antara tanaman yang sesuai termasuk pisang, betik, nenas, durian dan buah salak. Selain itu, integrasi ternakan seperti lebah dan kelulut juga berpotensi untuk diusahakan.“Pengintegrasian yang sistematik dan mengamalkan amalan pertanian baik (Good Agriculture Practices-GAP) membolehkan pekebun kecil mendapat pendapatan sampingan sehingga pokok getah mencapai usia 30 tahun.”Katanya kerajaan juga menambah baik pelaksanaan mekanisme penetapan harga di ladang dengan memperkasa peranan koperasi sebagai pembeli getah.“Menerusi langkah ini, lapisan pembeli akan dikurangkan dan seterusnya dapat meningkatkan harga pembelian getah di peringkat ladang (farm gate price).“Sehingga kini, 20 koperasi terlibat dalam urus niaga getah dan menawarkan harga ‘cuplump’ pada purata RM0.10 sehingga RM0.20 sekilogram lebih tinggi berbanding pembeli getah lain.”


Ismail seolah-olah ingin melihat perpecahan kerajaan, kata Loke

Menteri Pengangkutan Anthony Loke mempersoalkan pendirian bekas perdana menteri, Ismail Sabri Yaakob yang seolah-olah ingin melihat perpecahan dalam kerajaan.
Setiausaha Agung DAP itu turut menasihatkan Ismail yang juga ahli Parlimen Bera bahawa kerjasama antara Pakatan Harapan (PH) dan Barisan Nasional (BN) adalah daripada nasihat oleh Yang di-Pertuan Agong selepas tiada parti berjaya meraih kerusi untuk membentuk kerajaan.
"Jadi, janganlah sebagai mantan PM, dia tiap-tiap hari ingin nak lihat perpecahan dalam kerajaan hari ini," katanya kepada pemberita hari ini.
"Jadi, saya tidak tahu apakah hasrat beliau. Seolah-olah nak lihat perpecahan dalam istilah kerajaan perpaduan hari ini.”
Sebelum ini, Ismail yang juga bekas naib presiden Umno terus mengkritik kerajaan pimpinan Anwar Ibrahim dengan meramalkan bahawa kerjasama antara Umno dan PH mungkin tidak akan bertahan lama.
Katanya, keretakan dalam gabungan antara BN-PH itu sudah boleh dilihat apabila sekurang-kurangnya dua pemimpin kanan Umno Johor menegur beberapa pemimpin DAP dan PKR kerana melontarkan komen yang dianggap sebagai menghina parti Melayu itu.
"Setakat ini, baru permulaan. Kita tengoklah. Saya tak mahu komen lebih.
“Tapi dah ada dah, DAP komen tentang Umno, Umno komen tentang DAP," katanya sambil melabelkan kerjasama ini sebagai "kahwin paksa".
Dalam pada itu, Loke membidas tanggapan Ismail dan menyatakan "hubungan" Umno dan PH tidak sama seperti satu perkahwinan, tetapi hanya sekadar kerjasama.
"Saya ingin nasihatkan Ismail bahawa kerjasama antara PH dan BN untuk membentuk kerajaan adalah nasihat daripada YDP Agong," katanya.
Pada masa sama, Loke turut menafikan berlakunya peperangan antara pemimpin Umno dan DAP dan menyifatkan segala kenyataan dikeluarkan adalah lebih kepada pandangan individu berbanding parti.
Katanya, semua individu dalam mana-mana parti berhak meluahkan pandangan masing-masing dan beliau tidak mempunyai kuasa untuk menghalang mereka berbuat demikian.
"Seperti di dalam banyak parti, beberapa pandangan yang diluahkan adalah pandangan peribadi.
"Tetapi apabila parti membuat keputusan, maka itu adalah pendirian parti," tambah Loke.


Komedi dan kelas

Ketika aku membesar aku selalu mendengar perkataan “pemola”.Emak aku akan berkata si anu dan si anu ini pemola orangnya.Atau si anu itu pandai buat pemola.Sekarang aku tak jumpa lagi perkataan ini.Apakah Dewan Bahasa dan Pustaka tahu atau tidak tentang perkataan ini?Atau pemola ini hanya loghat pekat orang Kampung Tengkek di Kuala Pilah, Negeri Sembilan.Pemola ertinya lawak. Ertinya lucu. Ertinya komedi.Si Pemola pandai buat lawak dan menimbulkan geli hati.Aku mula mengenal pemola yang bernama Mat Kambing.Sosok ini aku temui ketika aku dalam darjah dua pada tahun 1958.Entah sambutan apa pada malam itu.Pentas didirikan di padang bola depan rumah pasung Kuala Klawang.Ada pertunjukan aneka ragam, ada muzik dan nyanyian.Yang aku ingat nama penyanyi perempuan bernama Norma Salim.Mat Kambing bergabung dengan dua orang lagi pemola, Ibrahim Din dan S M Salim.S M Salim ini suami kepada Norma.Aku mencangkung di depan pentas mendengar Mat Kambing, Ibrahim Din dan S M Salim membuat lawak.Mat Kambing dan Ibrahim Din memakai pantelon berbaju Melayu dan kain sarung terselendang.Songkoknya dipakai songsang.Ini pakaian pemola atas pentas waktu zaman aku membesar.Pakaian sedemikian diharapkan akan kelihatan lucu.S M Salim berbaju dan pakaian biasa.Aku masih ingat lagi sandiwara lawak mereka malam itu.Mat Kambing berlagak sebagai pegawai Melayu yang fasih berbahasa Inggeris walhal dia hanya tahuperkataan “yes”, “no”, “all right” dan “thank you”.Akhirnya rahsia terbongkar.Aku tidak ketawa pada malam itu.Ketawa memerlukan asas budaya.Aku budak kampung tidak faham apa yang menggelikan hati dengan “yes”, “no” dan “thank you”.“Pasal apa namanya dia Mat Kambing?”Esoknya aku bertanya pada emak.“Dia dulu kerja polis. Sedang berkawat hujan turun. Dia lari cari tempat teduh, lalu lekat nama Mat Kambing.. kan kambing takut hujan?”Dari perawi mana emak dapat surah ini, aku tidak tahu.Aku hanya menerima sebagai hadis sahih.Masa berjalan.Aku mendewasa.Ketika itu aku sudah masuk sekolah Inggeris.Goverment English School (GES) di Jelebu.Hari Ahad sekolah cuti.Hari Ahad jam 12.30 tegah hari di Radio Malaya siaran Melayu, ada rancangan lawak “Ismail Bontak Kembali ke Udara”.Budaya lawak, budaya lucu yang menggelikan hati mula meresap ke dalam jiwa aku.Aku mulai faham apa itu lawak.Justeru aku anggap Ismail Bontak ini memang pemola.Lagipun dari apa yang aku dengar, Ismail Bontak ni orang Rembau.Maka loghat “nogorinya” yang pekat dapat aku hayati.Kemudian Radio Malaya mengambil S M Salim, Ibrahim Din dan Jamal Kerdil untuk membuat rancangan lawak menggantikan Ismail Bontak.Aku juga amat-amat meminati rancangan komedi kumpulan ini.Aku dibesarkan oleh Radio Malaya yang dipancarkan dari bangunan Federal House atau Rumah Persekutuan.Sebelum aku masuk sekolah lagi rumah aku sudah ada radio.Televisyen atau TV datang lambat.Malah ketika aku mula berkelana pada tahun 1974, Jelebu masih belum ada TV.Aku hanya “menjenguk-jenguk” TV ketika aku belajar di Kuala Kangsar, Perak.Ketika aku tinggal di Kolej Kelima Universiti Malaya, di Dewan Makan ada TV.Tapi aku tidak ambil pot.Ketika itu ada drama lain yang lebih hebat yang aku sendiri “rancang dan pentaskan”.Secara serius aku mula menghadapi kaca TV ketika aku menyorok di rumah Tongkat Waran.Ketika ini polis sedang mencari aku.Iklan “wanted” muncul di Utusan Malaysia kerana aku gagal hadir ke mahkamah di Johor Bahru, perbicaraan kes Tasik Utara.Mata-mata mencari aku.Aku cabut lari.Aku ke sana dan ke sini.Akhirnya aku mendapat “suaka politik” dari Tongkat Waran dan Kak Hasnah.Di rumah Tongkat Waran aku mula berkenalan dengan Mary Tyler Moore.Mary Tyler Moore adalah komedi bahasa Inggeris yang aku rasa aku fahami.Ada kata-kata dan situasi yang akan membawa aku tersenyum gembira.Sebelum ini ada juga aku ternampak minah bernama Lucy di kaca TV, tapi aku tak ambil pot sangat.Mary Tyler Moore masuk ke dalam sanubari aku agak berlainan.Di rumah Tongkat aku tidak ke mana-mana.Duduk dalam bilik.Saban hari aku menyelongkar khazanah buku dan kitab-kitab milik Tongkat.Aku sempat membaca majalah Mastika dalam tulisan Jawi koleksi milik Tongkat.Kerana aku bersendirian dan tak ada kawan berbual, maka aku jatuh hati dengan Mary Tyler Moore.Minah cun lagi cool ini menjadi penghubung aku dengan dunia luar.Aku tidak sedar pun pada ketika itu, apa yang aku tonton ini adalah humor Amerika Syarikat.Untuk aku semuanya Inggeris.Sebenarnya tidak semua “punch line” atau “garis penumbuk” dalam komedi ini aku fahami.Bahasa Inggeris aku boleh tahan tetapi bukan hebat sangat.Tapi kerana di setiap garis penumbuk itu ada suara orang, ketawa maka aku pun ikut sama ketawa.Pada tahun 1972 ketika aku belajar di Universiti Malaya, aku mendengar ayat “English Humour” atau humor Inggeris.Apa dia humor Inggeris ini, aku tak tahu.Aku mendengar konsep humor Inggeris dan nama Monthy Phyton dari Rohana Ariffin.Rohana baru pulang dari menyambung belajar di London.Rohana berkisah tentang British Comedy dan nama Monthy Phyton muncul.Pernah ketika aku di Melbourne tahun 1976, kawan serumah aku Philip Lim membawa aku menonton filem Monthy Phyton bertajuk Holy Grail (1975) di Varhalla Cinema, Melbourne.Penonton Mat Salleh dan Minah Salleh dalam panggung ketawa terbahak-bahak.Aku budak kampung yang baru masuk pekan senyap, satu habuk pun aku tak faham.Aku menyedari bahawa lawak dan humor ini memerlukan latar belakang budaya dan sejarah sebagai rujukan.Aku yang tidak memahami budaya Inggeris.Sejarah Inggeris pun aku bebal.Lawak Monthy Phyton ini bukan lawak terkelecek kulit pisang.Humor ini muncul bukan dari aksi tapi dari kata bual.Aksi hanya membantu.Kerana itu aku tak ketawa bila melihat Holy Grail.Di Brixton College di London, aku masuk belajar asas seni.Ini termasuk sastera, lukisan, seni fotografi dan filem.Semua ini bukan satu yang baru untuk aku.Apa yang baru ialah aku mempelajari semua cabang ilmu ini secara formal, ilmiah dan tersusun.Aku belajar nahu filem.Aku belajar bahasa filem.Aku belajar nahu dan bahasa lukisan.Baru aku sedar bahawa filem dan lukisan ini memiliki nahu.Sedikit demi sedikit pemahaman tentang budaya Inggeris meresap ke dalam dunia baru aku.Aku mula memahami humor Inggeris.“Tony, tell me what comedy you watch on telly?”Aku bertanya kepada kawan aku Anthony Babington Grant.Anak muda kulit hitam warga asli Brixton.“Isham, you lived in Bromley by Bow, you’re a Cockney. You must watch Steptoe and Son… opps.. old comedy… find the video if you’re lucky.” Tony memberi aku nasihat.“What else?” Aku bertanya lagi.“Watch …Only Fools and Horses… get to know Del Boy..and Rodney his brother.”Tony memberi maklumat.“What is Cockney Tony?”Aku bertanya.“Any blokes who lives near Bow Bells or could hear the bell, you’re a Cockney … Malaysian Cockney…you lived not too far from the bell.”Tony memberi penjelasan.Aku menjadi cockney mengikut takrifkan Tony.Betul aku tinggal dekat Bow Bell atau loceng besar, tapi aku tak faham pun selain dari itu.Aku tahu warga Cockney di wilayah East London ini ada loghat tersendiri.Ketika aku berhijrah ke London, No 10 Jalan Downing diduduki oleh Puan Margaret Thatcher.Ini era permulaan dasar ekonomi neo-liberal.Agenda utama dari parti Konservatif ialah buat duit, “ada duit semua jadi”.Di Amerika ketika ini Rumah Putih diduduki oleh Ronald Reagan.Thatcher dan Reagan adalah wakil kaum kapitalis yang terunggul.Dua pemimpin negara kapitalis besar ini mengajukan dasar ekonomi neo-liberal.Dasar ini mengurangkan perbelanjaan kerajaan, mengurangkan subsidi, membebaskan pasaran dari kawalan dan mengekang kesatuan sekerja dan buruh.Dasar buat duit tahun 80-an inilah yang menjadi latar belakang budaya ketika aku berhijrah dari Wavre, Belgium ke London.Dari dasar ekonomi ini lahir konsep “loads of money” atau duit bertimbun-timbun.Bunyinya seperti lawak lucah tapi inilah yang berlaku pada tahun 80-an.Ketika ini juga kota New York mewujudkan konsep Yuppie atau “Young Upwardly Mobile Professional”.Karyawan muda yang hanya mengejar kerja dan duit untuk tujuan hidup.Budaya “loads of money” inilah yang menjadi budaya latar belakang komedi, lawak dari para pemola kota London tahun 80-an.Pada awal penghijrahan, aku melihat masyarakat dan budaya United Kingdom ini indah dan berkebajikan.Perubatan percuma, pembelajaran percuma, tak bekerja ada dana dari kerajaan, ada rumah sewa majlis tempatan.Cukup cantik.Makin lama dan makin banyak aku bercampur, maka makin banyak aku mendapat pencerahan budaya.Aku mulai sedar di belakang “welfare state” atau negara berkebajikan ini wujud sistem kelas yang ortodoks lagi pekat.Kelas di United Kingdom bukan hanya tentang Baginda Queen Elizebeth, tentang Putera Philip atau tentang Lady Diana.Bukan hanya tentang ekonomi mata pencarian.Kelas merangkumi semua.Mata pencarian satu rujukan asas tapi kelas lebih dari pound dan sterling.Di mana kamu tinggal? Apa kamu makan? Pub mana kamu kunjungi? Kedai siapa kamu langgan? Akhbar apa kamu baca? Rokok apa kamu hisap? Beer apa kamu minum? Semuanya memiliki latar belakang kelas.Malah bila sosok itu membuka mulut, maka yang terhambur keluar ialah kelasnya.Kelas dimanifestasikan dalam semua bentuk kehidupan.Malahan cara kamu bersenggama atas katil juga mengikut kelas.Aku ikut nasihat Tony.Aku mula menonton Only Fools and Horses.Ketika aku sampai ke London siri komedi BBC ini sudah masuk tahun ke dua.Kisah tentang Derek Trotter dan adiknya Rodney.Mereka tinggal di blok flat bernama Nelson Mandela milik Majlis Bandaran Peckham.Bila aku mula mengikuti siri ini, ayah mereka sudah meninggal dunia.Kini mereka tinggal dengan Pakcik Albert, bapa saudara mereka bekas tentera Perang Dunia Kedua.Derek lebih dikenali dengan panggilan Del Boy punya awek bernama Raquel.Rodney pula sedang memburu dan merayu cinta Cassandra.Dua beradik ini meniaga barang-barang terpakai di pasar.Mereka memiliki sebuah kereta kecil bertayar tiga.Niat mereka dalam budaya “loads of money” ialah untuk menjadi jutawan.Maka mereka sanggup menjual dan membeli apa sahaja.Apa yang boleh dijual akan dijual.Apa yang boleh dibeli akan dibeli dan kemudian dijual.Termasuk barang curi.Bayangkan Del Boy, Rodney dan Pakcik Albert duduk di rumah DBKL di Kampung Kerinchi.Mereka ini peniaga Bumiputera yang memiliki gerai barang terpakai di Pasar Chow Kit.Mula-mula aku agak sukar memahami komedi ini.Sama saperti aku gagal memahami Mat Kambing.Tetapi lama kelamaan aku sendiri mula menghayati siri ini.Loghat “Cockney” East London mula aku fahami.Baru aku sedar betapa mainan kata-kata, lapik berlapik yang membawa makna yang berlainan.Kias berkias.Ironi dan putus harapan dalam usaha untuk menjadi kaya.Del Boy memasang niat untuk mengejar kekayaan dan menyambut seruan Margaret Thatcher.Manakala Rodney yang ada sedikit pelajaran sekolah menengah memandang dunia akan berlainan dari abangnya Derek yang hanya bersekolah asas.Bayangkan Mat Dolah Kampung Kerinchi yang hanya lulus darjah enam ingin menjadi Syed Mokhtar.Bayangkan Mat Dolah Kampung Kerinchi berlagak sebagai anggota Royal Selangor Club.Inilah gaya hidup Del Boy cuba meniru kelas atasan kota London di Kesington dalam usaha untuk menjadi jutawan.Pakcik Albert dengan pakaian kelas buruh lebih jujur tapi tak habis-habis dengan ayat dan khutbah: “When I was in the war. Againsts the German.”Aku yang duduk di New Mill House di Bromley by Bow merasakan hati aku agak rapat dengan sosok-sosok dan watak ini.Aku merasa simpati terhadap mereka yang duduk menyewa flat milik majlis tempatan dan berpindah ke banglo di Notinghill Gate.Aku merasa sedih dan pada masa yang sama aku juga ketawa apabila melihat kereta tayar tiga Del Boy terkandas rosak.Inilah komedi kota London dengan budaya “loads of money” yang di war-warkan oleh anak tauke kedai runcit dan kedai jual tembakau yang kini duduk di No 10, Jalan Downing.Jika Magaret Thatcher yang ayahnya penjual rokok dan tembakau boleh menjadi perdana menteri United Kingdom, aku rasa Del Boy juga merasakan yang dia boleh menjadi jutawan.“Isham… how do you like Del Boy?”Tonya budak hitam dari Brixton yang memperkenalkan aku dengan Del Boy kini hendak tahu perkembangan diri aku.“Del Boy… aint finish yet.”Aku menjawab bahawa kisah Del Boy ini belum tamat.Aku belum ceritakan lagi kisah Mat Kambing kepada Tony.


Dr M ucap terima kasih kerajaan luluskan pendaftaran Pejuang

Dr Mahathir Mohamad hari ini mengumumkan kejayaan parti Pejuang didaftarkan sebagai sebuah parti politik, mengucapkan terima kasih kepada kerajaan kerana meluluskan permohonannya.“Kami berpendapat cara kami bukan untuk menimbul masalah,” katanya dalam sebuah sidang media hari ini.“Kita buat melalui undang-undang. Tak ada sebab kita tak boleh didaftar.”Bekas perdana menteri itu turut mengatakan partinya itu sebagai solusi blok “non-political” bagi pandemik, mengatakan Pejuang sudah merancang untuk mengemukakan usul untuk menubuhkan Majlis Gerakan Negara.Beliau juga menyifatkan Pelan Pemulihan Negara sebagai gagal dan menambah Pejuang memiliki rangka untuk selesaikan masalah rakyat.“Kami hanya minat untuk mengusulkan badan ini yang akan dinamakan sebagai Majlis Pemulihan Negara untuk menangani masalah semasa akibat krisis Covid-19 seperti kematian dan bunuh diri, yang berpengaruh pada ekonomi dan keselamatan.“Kami tidak minat dengan politik, “katanya.Majlis itu menurut Mahathir akan dianggotai golongan profesional dan pakar berpengalaman dalam menangani krisis seperti Covid-19, sambil menyatakan tiada ahli politik akan terlibat.Mahathir berkata, beliau berharap kerajaan akan bersetuju dengan cadangannya dan menubuhkan badan itu segera.“Sekiranya mereka tidak setuju, kita perlu buat sendiri. Banyak orang akan mati jika kerajaan tidak bersetuju.”Beliau juga berkata, Perikatan Nasional (PN) tidak perlu bimbang melaksanakan cadangan tersebut akan menjadikan Pejuang popular.“Kami tidak minat untuk jadi popular atau tidak. Kami hanya minat untuk hentikan atau kurangkan jumlah kes baru yang berlaku setiap hari, ”katanya.Mahathir mengatakan kerajaan sudah melakukan dengan baik pada tahap awal wabak itu, tetapi keadaan merosot setelah pilihan raya negeri Sabah pada September lalu.“Kerajaan perlu mendukung badan yang profesional, yang tidak minat dengan politik. Kami hanya minat untuk kurangkan jumlah jangkitan baru. Itu niat kami dan saya harap kerajaan tidak akan sabotaj dengan enggan memberi wang atau membiarkan sesuatu berlaku. ”Mahathir juga mempersoalkan pandangan peguam negara yang menyatakan keputusan yang diumumkan oleh Presiden Umno Ahmad Zahid Hamidi supaya partinya menarik balik sokongan terhadap Muhyiddin Yassin tidak akan mempengaruhi kedudukan perdana menteri.Tegasnya, Muhyiddin sebagai presiden Bersatu pernah membawa partinya keluar dari kerajaan sebelum ini.


Anwar nafi dakwaan serangan seksual, dakwa beberapa individu mahu halangnya jadi PM

Anwar Ibrahim menafikan tuduhan serangan seksual terhadapnya oleh bekas kakitangan beliau, mengatakan beliau tidak pernah bertemu dengan Muhammed Yusoff Rawther di Bukit Segambut pada 2 Oktober 2019 seperti yang didakwa dalam saman yang difailkan Julai lalu.Dalam sebuah kenyataan pembelaan oleh presiden PKR itu hari ini, Anwar berkata tuduhan Yusoff dalam saman tersebut adalah rekaan dengan kerjasama “individu atau individu-individu yang pada masa ini tidak diketahui,” sebagai sebahagian usaha untuk mencemarkan imej beliau menjelang kongres PKR selain mengganggu perjanjian peralihan kuasa dari Dr Mahathir Mohamad kepadanya.Beliau turut memetik perselisihan antara beliau dan bekas timbalan presiden PKR Mohamed Azmin Ali, mengatakan wujud percubaan untuk menentang “kemajuan politik” beliau.“Khususnya, perselisihan antara kumpulan DSAI dan kumpulan Azmin Ali dan/atau individu-individu yang menentang kemajuan politik (political advancement) dan/atau kepimpinan DSAI telah secara progresifnya membara dan meningkat kepada kemuncak kongres, sewaktu kongres dan selepasnya,” katanya.Anwar kemudian turut mempertikaikan waktu kejadian yang didakwa Yusoff dan pemfailan saman yang dilakukan pada Julai, mengatakan ketika itu berlaku krisis politik di mana beliau “ada kemungkinan” menjadi perdana menteri.Beliau merujuk peletakan jawatan Muhyiddin Yassin sebagai perdana menteri yang mencetuskan kelompongan kuasa pada Ogos lalu di mana ahli-ahli Parlimen Pakatan Harapan menamakan Anwar sebagai calon bagi jawatan nombor satu negara itu.Bagaimanapun, Anwar gagal mendapatkan sokongan yang cukup dari ahli-ahli Parlimen berbanding Ahli Parlimen Bera Ismail Sabri Yaakob yang kemudian mengangkat sumpah sebagai perdana menteri pada 22 Ogos.“Dalam hal ini, masa guaman ini pada pertengahan Julai 2021 adalah dirancang oleh Yusoff, dan dengan kerjasama individu atau individu-individu yang pada masa kini tidak diketahui, untuk mencemarkan imej politik DSAI dan bagi merosakkan sebarangkemungkinan DSAI untuk menjadi perdana menteri Malaysia.”Dalam pada itu, Anwar berkata beliau menawarkan kerja kepada Yusoff di banglo beliau di Petaling Jaya selepas bersetuju dengan kehendak Allahyarham SM Idris yang merupakan pengasas Persatuan Pengguna Pulau Pinang.Anwar turut menafikan Yusoff sebagai pembantu penyelidik, mengatakan dia merupakan “sukarelawan junior” yang dipantau oleh kakitangan kanan dan diberikan tugas-tugas seperti menjawab panggilan telefon dan menyambut tetamu.Beliau turut menafikan dakwaan Yusoff yang mengatakan dia diberikan penginapan di pejabat banglonya di Jalan Gasing.“Sebaliknya, pejabat tersebut mempunyai kemudahan-kemudahan yang membenarkan staf dan sukarelawan-sukarelawan yang antara lainnya bekerja sehingga lewat untuk menyegarkan diri atau bermalam (jika perlu).”Menurut Anwar, Yusoff dituduh membuat pembelian yang tidak disahkan menggunakan kad kredit milik seorang pegawai.Ekoran insiden tersebut, Anwar berkata Yusoff kemudiannya dipindahkan untuk bertugas di Yayasan Aman, sebuah yayasan diketuai beliau dan isterinya Dr Wan Azizah Wan Ismail.Anwar seterusnya berkata Yusoff adalah “pro-Israel” ketika itu, sambil menambah dia juga memiliki masalah disiplin.Katanya lagi, Yusoff meletakkan jawatannya kira-kira sebulan selepas surat amaran dikeluarkan oleh Yayasan Aman pada Mei 2019.


Inisiatif tuala wanita percuma masih di peringkat awal, KKM jelaskan kekeliruan

Inisiatif pemberian tuala wanita secara percuma yang akan dimulakan di Ibu Pejabat Kmenterian Kesihatan (KKM) mungkin nampak kecil tetapi boleh memberi impak yang besar untuk menangani isu kemiskinan haid, kata Menteri Kesihatan, Dr Zaliha Mustafa
Beliau berkata apatah lagi ia sangat bertepatan dengan kesihatan menstrual dan sistem reproduktif wanita.
“Saya mengambil maklum di atas kekeliruan dan berterima kasih atas pandangan orang ramai berhubung kenyataan saya yang menyentuh pemberian tuala wanita secara percuma di ibu pejabat KKM.
“Saya ingin perjelaskan bahawa inisiatif yang hendak dimulakan di Ibu Pejabat KKM adalah bagi melihat aspek pengoperasian serta maklum balas segera,” katanya menerusi hantaran di Facebooknya, hari ini.
Beliau berkata sekiranya berjaya pemberian itu boleh diperluaskan ke fasiliti kesihatan yang strategik dan melibatkan orang awam.
Semalam, Dr Zaliha memaklumkan KKM bakal memulakan inisiatif pemberian tuala wanita secara percuma bagi menangani isu kemiskinan haid di negara ini dan sebagai permulaan, ia akan mula dilaksanakan di pejabat menteri di bangunan KKM dalam masa terdekat.


Nurul Izzah akan bantu ketelusan tender kerajaan, kata Anwar

Perdana Menteri Anwar Ibrahim berkata beliau terbuka menerima setiap teguran, dan akan memberikan penjelasan berhubung pelantikan Nurul Izzah selaku Penasihat Kanan Ekonomi dan Kewangan kepadanya.
Menegaskan sekali lagi bahawa pelantikan itu dibuat tanpa sebarang bayaran, Anwar berkata beliau mahu Nurul Izzah memainkan peranan membantu kerajaan, antara lain dalam memastikan ketelusan pentadbiran serta urusan perolehan tender kerajaan, berlaku secara teratur dan mengikut prosedur.
"Saya terima baik teguran. Saya jelaskan, itu berbeda dengan pengalaman yang lalu yang biasanya semua lantikan akan melibatkan soal upah dan ganjaran.
"Dia (Nurul Izzah) datang untuk bantu. Itu sahaja, bukan untuk ambil projek," katanya kepada pemberita selepas Majlis Anugerah Sukan Negara 2021 di Kuala Lumpur hari ini.
Perdana Menteri turut mempersoalkan pihak yang mengkritik beliau yang menurut Anwar, mereka sendiri tidak mengamalkan pentadbiran yang telus, malah memberikan kontrak dan tender bernilai jutaan ringgit kepada ahli keluarga mereka.
"Sebab itu saya kata sedia terima teguran. Jika ikhlas saya tiada masalah kerana saya komited memastikan supaya tiada amalan tidak sihat berlaku dalam pentadbiran kerajaan," katanya.
Mengulas kritikan mengenai amalan nepotisme di sebalik pelantikan anaknya itu,  Anwar menjelaskan perkara itu berlaku jika seseorang diberi jawatan untuk tujuan menyalahgunakan kuasa, memperkayakan diri, menambah kontrak dan mahu mendapat upah yang tinggi.
Sementara itu mengulas mengenai kedudukan terbaru Indeks Persepsi Rasuah (CPI) Malaysia yang terus merosot untuk tempoh tiga tahun hingga 2022, Perdana Menteri berkata beliau yakin rekod itu akan dipulihkan dan berubah menjelang tahun depan.
Anwar berkata untuk itu, Kerajaan Perpaduan di bawah pentadbirannya telah memberi mesej jelas bahawa tidak akan bertolak ansur dan bertindak tegas dalam soal melibatkan rasuah dan salah guna kuasa.
"Kerajaan ini masih baharu…kita ikhlas serta fokus dalam tindakan menentang rasuah dan dalam hal ini saya memberi dukungan penuh kepada Suruhanjaya Pencegahan Rasuah Malaysia untuk menjalankan tugas mereka," katanya.
Menurut laporan Transparency International (TI), Malaysia dilaporkan berada di kedudukan ke-61 dalam Indeks Persepsi Rasuah (CPI) 2022 daripada keseluruhan 180 negara berbanding tangga ke-62 pada 2021, dengan skor Malaysia juga jatuh satu mata iaitu daripada 48 mata pada 2021 kepada 47 mata pada 2022.


Usul undi percaya tak perlu, pelantikan PM disahkan Agong, kata Shahidan

Ahli Parlimen Arau Shahidan Kassim hari ini menyarankan supaya semua wakil rakyat sama ada di blok kerajaan mahu pun pembangkang supaya "menutup buku" berhubung pelantikan perdana menteri, mengatakan mereka yang mempertikaikan keputusan itu adalah perbuatan yang menderhaka kepada Yang Di-Pertuan Agong, Sultan Abdullah Sultan Ahmad Shah.
Bekas pemimpin Umno itu berkata, sebarang usaha untuk mempertikaikan pelantikan Anwar Ibrahim sebagai Perdana Menteri termasuk membantah secara mengundi di Dewan Rakyat juga boleh dianggap sebagai menentang keputusan tersebut.
Justeru, beliau menjelaskan bahawa usul undi percaya di Parlimen sebenarnya tidak perlu diteruskan.
"Paling penting di sini ialah Agong sudah sahkan PM, kenapa kita nak sahkan sekali lagi di sini?
"Saya akan minta kawan-kawan Perikatan Nasional kalau boleh kita tak mahu campur, biar dia undi sama dia," kata Shahidan ketika membahaskan usul undi percaya perdana menteri di Dewan Rakyat.
Mengulas lanjut, beliau berkata, usul undi percaya yang dilakukan pada 1976 dan dan 2003 ketika pentadbiran Hussein Onn dan Abdullah Ahmad Badawi dilakukan ketika pertengahan penggal dan bukannya sebaik tamat pilihan raya.
Malahan, katanya, usul untuk menunjukkan jumlah undi terhadap PM hanya akan mendorong kepada insiden "mengungkit" insiden lantikan jawatan tertinggi yang dikaitkan dengan perbuatan mempertikai keputusan Agong.
"Niatnya nak tunjukkan jumlah undi, jadi saya terpaksa ungkit ada insiden yang kami terkilan tetapi kami tidak mahu persoalkan.
"Contohnya pada 21 November jam 1.28 petang Pagoh (Muhyiddin Yassin) telah hantar SD kepada Agong dan diterima pegawai Istana kemudian pada jam 1.30 diumumkan bahawa 'tender' dibuka semula," kata Shahidan yang turut menegaskan bahawa beliau reda dengan keputusan tersebut.
Pilihan Raya Umum ke-15 pada 19 November lalu telah mencetuskan kemelut politik di mana tiada gabungan politik mendapat majoriti mudah untuk membentuk kerajaan.
Ia menyebabkan Agong terpaksa meneliti sokongan yang diperolehi calon perdana menteri Pakatan Harapan (PH) Anwar dan PN, Muhyidin yang masing-masing mendakwa telah mempunyai sokongan majoriti.
Bagaimanapun, pada 24 November Anwar dinamakan sebagai perdana menteri menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan bagi mengakhiri kemelut pembentukan kerajaan pasca PRU15.
Akhirnya hasil rundingan antara parti bersetuju dan menyokong pembentukan kerajaan yang diterajui PH.


6 kenderaan diarah patah balik, penumpang, pemandu tidak lengkap vaksinasi

Urusan perniagaan, menghantar barang dan melawat ahli keluarga sakit antara alasan diberikan oleh pemandu dan penumpang kenderaan yang tidak lengkap dua dos vaksin Covid-19 untuk merentas negeri menggunakan laluan Gerik-Jeli pada Jumaat lepas.Ketua Polis Perak Mior Faridalathrash Wahid berkata sebanyak enam kenderaan yang cuba merentas negeri melalui sekatan jalan raya di kilometer 9 Lebuhraya Timur Barat (LRTB) di Sungai Lebey, Gerik ke arah Kelantan dan Kedah diarah berpatah balik dan tidak dibenarkan merentas negeri.“Kenderaan yang diarah berpatah balik termasuklah sebuah lori yang (pemandunya) memberikan alasan untuk menghantar barang namun pemeriksaan dilakukan anggota mendapati penumpang atau kelindan tidak lengkap dua dos vaksin,” katanya ketika dihubungi Bernama semalam.Dalam pada itu, beliau berkata hasil pemantauan pihak polis mendapati keadaan lalu lintas sepanjang jalan berkenaan berjalan dengan lancar dan terkawal serta tiada kemalangan jiwa dilaporkan berlaku sejak Jumaat lepas setakat ini.“Gambar kesesakan yang ditularkan berlaku pada kira-kira pukul 4 petang Jumaat lepas di laluan LRTB Gerik-Jeli menghala ke Kelantan dalam jarak 1.5 kilometer tidak berlaku terlalu lama.“Kesesakan berlaku apabila orang ramai mengambil peluang bercuti panjang dan cuti umum sempena sambutan Maulidur Rasul mulai Jumaat hingga Selasa ini untuk ke Kelantan,” katanya.Katanya petugas di sekatan jalan raya di laluan berkenaan turut melakukan pemeriksaan secara teliti kepada para pemandu dan penumpang kenderaan yang hendak merentas negeri.


Kaedah sains di sebalik ‘piawaian emas’ ujian Covid-19

Seorang pakar perubatan kerajaan cuba meredakan ketakutan keputusan positif palsu mengguna kaedah ujian saringan utama yang untuk diagnos Covid-19 ketika kes jangkitan harian berlegar-legar empat angka meskipun Perintah Kawalan Pergerakan (PKP) dilaksanakan awal bulan ini untuk mengekang penularan jangkitan.Ujian Reaction Transcription Polymerase Chain Reaction atau RT-PCR, dilihat memenuhi piawaian emas untuk mendiagnos virus Covid-19.Ia berfungsi dengan mengesan kehadiran RNA (asid ribonuklik) di dalam badan, bahkan mampu mengesan Covid-19 sebelum orang itu mampu menjangkiti orang lain.Namun, wujud kebimbangan sejak kebelakangan ini selepas berlaku lonjakan mendadak kes positif Covid-19 walaupun ketika PKP dilaksanakan yang menyaksikan sebahagian besar sektor peruncitan ditutup dan hanya perkhidmatan perlu dan kritikal dibenarkan beroperasi.Di sebalik kerja keras dilakukan pihak berkuasa kesihatan untuk mengurangkan jumlah kes ke tahap mampu dikendalikan, kadar nilai kebolehjangkitan atau R-naught kekal berada di atas 1.0.Kerisauan mengenai ujian yang dilakukan menghasilkan keputusan positif palsu – diagnosis positif walaupun tidak bergejala – berkemungkinan besar disebabkan oleh komponen digunakan dalam ujian saringan yang dikenali sebagai perkiraan nilai kitaran ambang (Ct value).Proses saringan bermula dengan mengambil sampel dari bahagian nasofarinks atau rembesan rongga hidung.Ia kemudian akan diuji oleh pegawai perubatan terlatih yang akan mencari kesan viral RNA dengan menambah campuran reaksi biokimia.Reaksi positif akan mengesan penumpuan fluorescent di dalam mesin RT-PCR.Ct value adalah bilangan kitaran yang diperlukan oleh penumpuan fluorescent untuk melintasi paras nilai ambang.Kajian menunjukkan nilai Ct yang tinggi pada kadar 40 dan ke atas berkemungkinan akan mengurangkan ketepatan ujian.“Hasil ujian ini perlu ditafsirkan oleh pegawai perubatan terlatih bagi menjaga ketepatan,” kata pakar itu kepada MalaysiaNow tanpa ingin dinamakan.Ini kerana Ct yang tinggi menunjukkan jumlah bahan genetik virus rendah dalam sampel sedangkan Ct yang rendah akan menunjukkan jumlah bahan genetik virus tinggi.Pakar itu mengatakan nilai akhir Ct value yang digunakan oleh kementerian dalam ujian saringan adalah 35.Bagaimanapun, nilai 30 dan ke atas dianggap tidak menjangkiti bergantung kepada penilaian klinikal yang dilakukan.“Hasil ujian ini perlu ditafsirkan oleh pegawai perubatan terlatih bagi menjaga ketepatan,” kata pakar itu kepada MalaysiaNow tanpa ingin dinamakan.Tambahnya isu keputusan positif palsu ditangani pada April tahun lalu, apabila kementerian kuarantin pesakit sehingga hasil ujian PCR negatif sebanyak dua kali dalam tempoh 72 jam.Katanya kementerian menyedari kesan Ct value yang tinggi kemungkinan berlaku pada keputusan ujian, dan menambah langkah perlu boleh diambil bagi mengatasinya.Dalam kes melibatkan pesakit kebarangkalian pra-ujian – kemungkinan individu itu dijangkiti penyakit sebelum keputusan ujian diketahui – ujian kekhususan tinggi akan digunakan, tambahnya.“Sebagai contoh, sekumpulan pekerja kilang dengan kadar positif tinggi , atau di Sabah di mana jangkitan lebih tinggi.“Kita menggunakan Kit Ujian Rapid Antigen (RTK-Ag) yang mempunyai nilai kekhususan tinggi untuk mengurangkan masa yang diperlukan bagi diagnosis, merawat dan mengasingkan,” katanya.Namun, secara klinikal katanya, pegawai perubatan mungkin tidak bergantung sepenuhnya kepada hasil ujian kerana mereka mengetahui akan kemampuannya.Tidak seperti RT-PCR, ujian RTK-Ag mengesan protein virus dalam tubuh, menunjukkan pesakit pada kemuncak jangkitan ketika tubuh mempunyai kepekatan protein virus tertinggi.Walaupun harga berpatutan dan dapat memberikan hasil ujian kurang dari sejam, ia mungkin tidak dapat mengesan jangkitaan pada peringkat awal, tidak seperti pengunaan RT-PCR.“Ini boleh menyebabkan keputusan negatif dan memberi perasaan selamat yang tidak benar,” kata pakar itu.


Najib tidak ambil tindakan AS$700 juta milik 1MDB dipindah ke syarikat Jho Low, kata saksi

Bekas Menteri Kewangan II Ahmad Husni Mohamad Hanadzlah membertahu Mahkamah Tinggi Kuala Lumpur semalam bahawa sekiranya beliau perdana menteri, beliau pasti akan mengambil tindakan apabila wang AS$700 juta milik 1Malaysia Development Berhad’s (1MDB) dipindahkan kepada Good Star Limited, yang dimiliki oleh ahli perniagaan yang sedang diburu Low Taek Jho or Jho Low.Husni, 70, berkata beliau akan mengambil tindakan segera, dan mendakwa pindahan itu akan akan memberi kesan kepada kedudukan kewangan kerajaan.Saksi pendakwaan ke-20 itu berkata apabila beliau mendapat tahu bahawa wang itu dipindahkan kepada Good Star Limited dan bukannya terus kepada PetroSaudi International (PSI), beliau telah bertanya kepada Najib Razak, namun bekas perdana menteri itu hanya mendiamkan diri, dan tidak menunjukkan sebarang reaksi atau mengambil sebarang tindakan mengenainya.“Sekiranya saya pemimpin tertinggi, pasti saya akan terperanjat dan saya akan mengambil tindakan, tapi dia relaks je,” kata saksi itu semasa pemeriksaan balas oleh peguam utama Najib, Muhammad Shafee Abdullah dalam perbicaraan Najib berhubung penyelewengan RM2.3 bilion dana 1MDB.Sebelum ini mahkamah diberitahu bahawa pada 30 September 2009, sebanyak AS$700 juta telah dipindahkan kepada Good Star Limited, yang dimiliki oleh ahli perniagaan itu.“Najib tidak bimbang dengan perkara itu. Saya jumpa dia beberapa kali, tapi tiada tindakan yang diambilnya,” kata Husni.Shafee: “Sebagai PM (perdana menteri) tanpa ‘engagement’ dengan syarikat iu, bagaimana dia nak ambil tindakan?”Husni: Dia boleh hubungi pihak pengurusan, boleh ketepikan mereka (pengurusan), tapi tiada tindakan juga, dia relaks je.Shafee kemudian berkata keterangan saksi itu bagaikan menghina perdana menteri ketika itu, namun Husni menafikannya.Husni juga berkata segalanya dalam 1MDB adalah di bawah kuasa Najib, termasuk kelulusan untuk pelaburan.Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung hari ini.


China komited labur RM170 bilion di Malaysia, kata Anwar

China akan melabur kira-kira RM170.07 bilion (AS$38.64 bilion) di Malaysia, termasuk dalam industri petrokimia dan automotif, kata Perdana Menteri Anwar Ibrahim semalam.
Rongsheng Petrochemical Co Ltd akan melabur kira-kira RM80 bilion dalam kilang penapisan petrokimia di selatan Malaysia, kata Anwar di Parlimen.
Katanya, pengeluar kereta Geely akan melabur RM2 bilion pada peringkat awal dan kemudian meningkatkan pelaburan sehingga RM32 bilion.
Anwar, yang melakukan lawatan rasmi ke China minggu lepas, bagaimanapun tidak memberikan tempoh masa untuk jumlah komitmen pelaburan itu.
Perdana menteri juga berkata beliau berbincang dengan China untuk mengurangkan pergantungan Asia kepada dolar Amerika Syarikat (AS).
Bank Negara sedang mengusahakan inisiatif untuk membenarkan Kuala Lumpur dan China menjalankan perdagangan menggunakan ringgit dan renminbi, katanya.
"Tiada sebab untuk negara seperti Malaysia terus bergantung kepada dolar AS," kata Anwar.
Anwar berkata beliau mencadangkan penubuhan "Tabung Kewangan Asia" di Forum Boao di China minggu lalu, dan dalam mesyuarat dua hala Presiden China Xi Jinping menyambut baik idea itu untuk dibincangkan dengan lebih lanjut.


4 lelaki didakwa bunuh pesara Mardi dalam kejadian samun di Bangsar

Empat lelaki dihadapkan ke Mahkamah Majistret di Kuala Lumpur hari ini atas pertuduhan membunuh bekas Pengarah Bahagian Teknologi Maklumat Institut Penyelidikan dan Kemajuan Pertanian Malaysia (Mardi) Wan Hassan Wan Embong dalam kejadian samun di kediamannya, dua minggu lepas.Pengawal keselamatan, S Vickeswaran, 22, penghantar surat P Kogilan dan penganggur M Ravindran masing-masing berumur 23 tahun serta juruelektrik, T. Sugu, 27, hanya mengangguk faham selepas pertuduhan terhadap mereka dibacakan oleh jurubahasa mahkamah di hadapan Majistret Wong Chai Sia.Bagaimanapun, tiada pengakuan direkodkan daripada kesemua tertuduh kerana kes bunuh di bawah bidang kuasa Mahkamah Tinggi.Mengikut pertuduhan, mereka didakwa dengan niat bersama melakukan bunuh dengan menyebabkan kematian terhadap Wan Hassan, 73, di Jalan Mambu, Bukit Bandaraya di Kuala Lumpur, antara 3.35 pagi dan 4 pagi, 29 November lepas.Mereka didakwa mengikut Seksyen 302 Kanun Keseksaan dibaca bersama Seksyen 34 Kanun sama, yang memperuntukkan hukuman mati mandatori, jika sabit kesalahan.Pendakwaan dikendalikan Timbalan Pendakwa Raya Wan Ahmad Hakimi Wan Ahmad Jaafar sementara kesemua tertuduh tidak diwakili peguam.Wong menetapkan 9 Mac tahun depan untuk sebutan semula kes sementara menunggu laporan forensik.Media sebelum ini melaporkan, mangsa maut akibat ditetak dalam kejadian samun di rumahnya, manakala isterinya, Sarifah Yusof, 70, cedera akibat ditetak dengan parang di tangan kanan.Mangsa dipercayai cuba melawan dengan dua lelaki tidak bertopeng yang memecah masuk melalui tingkap bahagian dapur banglo dua tingkat itu.Sementara itu, di Mahkamah Sesyen di Kuala Lumpur, kesemua tertuduh mengaku tidak bersalah atas pertuduhan bersama-sama melakukan rompakan berkumpulan menggunakan parang dan tukul besi ke atas jurutera Mohd Muzaffar Zulkifli Martin, 33, membabitkan kerugian kira-kira RM38,000, pada hari sama (29 November).Mereka didakwa melakukan kesalahan itu di sebuah rumah di Taman Tiara Titiwangsa, Setapak di Kuala Lumpur, antara 4.12 pagi dan 5.30 pagi, mengikut Seksyen 395/397 Kanun Keseksaan yang memperuntukkan hukuman penjara maksimum 20 tahun dan sebatan, jika sabit kesalahan.Timbalan Pendakwa Raya Muhammad Aiman Azahan tidak menawarkan jaminan dan Hakim Izralizam Sanusi memerintahkan kesemua tertuduh tidak dibenarkan ikat jamin serta menetapkan 9 Mac tahun depan untuk sebutan semula kes.Sejurus prosiding berakhir, ibu Sugu dilihat meraung di luar mahkamah sambil ditenangkan oleh isteri tertuduh dan beberapa orang awam.


Bekas pegawai tinggi polis Indonesia dijatuhi hukuman mati kes bunuh pengawal peribadi

Bekas ketua hal ehwal pasukan polis Indonesia Ferdy Sambo, 50, ketika menghadiri perbicaraannya di Mahkamah Daerah Jakarta Selatan di Jakarta, Indonesia, 13 Februari. Gambar: Reuters
Bekas ketua hal ehwal pasukan polis Indonesia dijatuhi hukuman mati selepas didapati bersalah merancang pembunuhan pengawal peribadinya pada 8 Julai tahun lalu.
Ferdy Sambo, 50, juga didapati bersalah kerana menghalang keadilan dengan mengarahkan supaya rakaman kamera litar tertutup (CCTV) dipadamkan, kata ketua panel hakim Wahyu Iman Santoso.
Beliau berkata bekas jeneral itu didapati bersalah dan mahkamah mendapati tindakannya telah mencemarkan imej pasukan polis.
Tindakan Ferdy telah menimbulkan kerisauan dalam kalangan masyarakat awam dan sebagai pegawai penguatkuasa undang-undang dia tidak sepatutnya bertindak sedemikian, kata Wahyu dalam penghakiman yang disiarkan secara langsung di televisyen tempatan hari ini.
Mahkamah Daerah Jakarta Selatan juga menolak hujah pembelaan bahawa pengawal peribadi Nofriansyah Yosua Hutabarat telah melakukan gangguan seksual terhadap isteri Ferdy, berikutan kekurangan bukti.
Mahkamah mendapati Ferdy telah mengarahkan pengawal peribadi yang lain untuk menembak dan membunuh Nofriansyah dan dia turut melepaskan tembahkan ke arah mangsa dalam kejadian yang berlaku di kediaman rasminya di Jakarta Selatan.
Dia dipecat pada 25 Ogos 2022 manakala isterinya, Putri Candrawathi dan tiga lagi pembantu turut didakwa atas tuduhan terbabit dalam pembunuhan yang dirancang.


Kurangkan kebergantungan kepada ujian RT-PCR, kata Khairy

Kebergantungan kepada ujian RT-PCR Covid-19 perlu dikurangkan dan penggunaan kit ujian pantas antigen (RTK-Ag) adalah lebih baik semasa fasa peralihan ke endemik.Menteri Kesihatan Khairy Jamaluddin menerusi hantaran video berdurasi dua minit di Twitter hari ini berkata keputusan RTK-Ag yang pantas iaitu hanya mengambil 15 minit berbanding keputusan RT-PCR (ujian tindak balas berantai polimerase masa nyata) yang mengambil tempoh panjang, adalah lebih efektif dalam menghadapi gelombang Omicron.“Berbanding RT-PCR yang sangat sensitif, sampai orang yang sudah pulih pun masih lagi positif bila mengambil ujian RT-PCR. Dalam situasi sekarang di mana varian Omicron yang cepat merebak, ujian RTK adalah lebih efektif kerana tidak perlu 24 hingga 48 jam untuk tahu sama ada positif atau tidak.“Lebih cepat kita boleh kesan, lebih cepat kita asingkan diri jika positif. Lebih baik 1,000 orang menjalani ujian RTK-Ag daripada 10 orang yang RT-PCR walaupun RT-PCR lebih sensitif,” katanya. Beliau berkata RTK-Ag yang lebih murah dan mudah didapati di pasaran sudah memadai bagi mengesan kes positif Covid-19 berbanding RT-PCR yang lebih mahal.Beliau turut mengingatkan orang ramai bahawa sekiranya keputusan RTK-Ag dikesan positif, keputusan itu tidak perlu disahkan dengan menjalani ujian RT-PCR sebaliknya individu berkenaan perlu menjalani kuarantin serta-merta.Mengenai kualiti kit ujian kendiri Covid-19, Khairy berkata kementerian sentiasa memantau kualiti kit ujian tersebut.


PN sifatkan jemput murid sekolah tonton filem Anwar sebagai ‘indoktrinasi politik’

Perikatan Nasional (PN) menyifatkan jemputan menonton filem propaganda “Anwar: The Untold Story” bersama menteri pendidikan membabitkan murid Tingkatan 6 sebuah sekolah di Putrajaya dua malam lepas sebagai satu “indoktrinasi politik”.
Ahli Parlimen Indera Mahkota, Saifuddin Abdullah berkata, tidak menjadi kesalahan untuk mana-mana menteri menjemput sesiapa ke tayangan filem.
"Namun tentulah kita harus membuat pemilihan filem berkaitan. Filem yang ada sebab mengapa ia harus ditonton dan ini tidak termasuk filem itu," katanya pada sidang media di Parlimen hari ini.
Kelmarin tular satu jemputan kepada murid-murid Tingkatan 6 Sekolah Menengah Kebangsaan Presint 5(1) di Putrajaya untuk menonton filem “Anwar: The Untold Story” bersama Fadhlina.
“Anwar: The Untold Story” merupakan filem Indonesia terbitan kartunis, Zulkiflee Anwar Haque atau lebih dikenali sebagai Zunar mengenai krisis politik antara Anwar dan Dr Mahathir Mohamad pada 1998.
Filem yang dilaporkan mengutip RM1 juta pada hari pertama tayangan itu diselubungi kontroversi apabila lambakan tiket percuma diberikan kepada mereka yang ingin menonton filem tersebut.
Terdahulu, penerbit filem juga mendakwa panggung wayang mensabotaj filem berkenaan.
Dakwaan itu bagaimanapun disangkal oleh Persatuan Pemamer Filem Malaysia.
Saifuddin yang juga ketua portfolio pendidikan dan pendidikan tinggi PN hari ini mengemukakan soalan sewaktu sesi pertanyaan menteri berhubung program itu kepada Menteri Pendidikan, Fadhlina Sidek.
Bagaimanapun, soalan itu tidak dijawab oleh Fadhlina meskipun sudah diterima Dewan Rakyat.
Saifuddin turut mempersoalkan mengapa hanya murid Tingkatan 6 yang dibawa untuk tontonan berkenaan.
"Adakah kerana jalan cerita sesuai untuk subjek tertentu di Tingkatan 6 atau kerana mereka sudah boleh mengundi?"
Justeru, menurut Saifuddin kerajaan Pakatan Harapan (PH) didakwa menggunakan pendidikan sebagai indoktrinasi politik.
Beliau turut membangkitkan laporan mengenai aktiviti Jabatan Komunikasi Komuniti (J-Kom) di sebuah sekolah di Baling, Kedah.
"Persoalan sekarang adakah kerajaan menggunakan murid untuk menabur propaganda murahan? Ini bertentangan dengan keharmonian sekolah, yang kita semua dukung sebagai institusi bebas politik," katanya.


Jangkitan semula Covid lebih mudah dengan penularan Omicron, kata WHO

Pertubuhan Kesihatan Sedunia (WHO) berkata data awal menunjukkan varian Omicron berkemungkinan lebih mudah menjangkiti semula mereka yang pernah dijangkiti virus itu ataupun sudah divaksin berbanding varian sebelumnya namun membawa penyakit lebih ringan.Ketua Pengarah WHO Tedros Adhanom Ghebreyesus berkata data diperoleh dari Afrika Selatan menunjukkan peningkatan risiko jangkitan semula dengan Omicron.“Terdapat juga beberapa bukti menunjukkan Omicron menyebabkan penyakit lebih ringan berbanding Delta,” katanya kepada pemberita, semalam.Bagaimanapun, Tedros menegaskan, lebih banyak data diperlukan sebelum kesimpulan kukuh dapat dirumus.Justeru, katanya, semua negara digesa meningkatkan langkah pengawasan bagi membantu memberi gambaran lebih jelas mengenai cara Omicron menular.Walaupun varian itu didapati menyebabkan penyakit kurang teruk buat masa ini, Tedros memberi amaran supaya orang ramai tidak cuai dan lalai terhadap ancaman virus berkenaan.“Sebarang perasaan berpuas hati (dengan perkembangan itu) pada masa ini boleh memberikan rosiko nyawa terkorban,” katanya lagiSementara itu, Pengarah Eksekutif Program Kecemasan Kesihatan WHO, Michael Ryan berkata data setakat ini menunjukkan Omicron mencatat kadar kebolehjangkitan tinggi, malah berkemungkinan lebih tinggi daripada Delta.“Itu bukan bermakna virus itu tidak boleh dihentikan.“Namun ia bermaksud varian ini lebih mudah merebak, justeru kita perlu menggandakan lagi usaha untuk memutuskan rantaian jangkitannya bagi melindungi diri dan seterusnya melindungi orang lain,” katanya.Menurut beliau lagi, meskipun Omicron didapati kurang bahaya berbanding varian sebelum ini, ia tetap boleh menyebabkan lebih ramai orang sakit dan sistem kesihatan terjejas dengan beban kerja berlebihan jika virus terbabit mampu menular lebih pantas.Sementara itu, pakar WHO menekankan kepentingan vaksinasi dengan menjelaskan biarpun sesetengah data menunjukkan vaksin sedia ada didapati kurang berkesan terhadap Omicron, ia dijangka masih berupaya memberi perlindungan signifikan untuk mengelakkan daripada penyakit lebih teruk.Ketua Saintis WHO, Soumya Swaminathan, menegur reaksi daripada hasil kajian awal yang membayangkan keberkesanan vaksin Pfizer-BioNTech berkemungkinan menurun terhadap varian baru itu.Beliau menjelaskan, kajian dijalankan setakat ini adalah kecil, dan pengurangan “aktiviti peneutralan” antibodi juga jelas berbeza antara kajian-kajian lain.“Mereka juga hanya melihat kepada peneutralan antibodi, sedangkan kita tahu sistem imun adalah jauh lebih kompleks daripada itu.“Justeru, saya berpendapat masih terlalu awal untuk membuat kesimpulan bahawa pengurangan aktiviti peneutralan ini akan menyebabkan penurunan signifikan dalam keberkesanan vaksin. Kita belum tahu akan perkara itu.”


Kes harian turun kepada 3,490, 6 lagi terkorban

3,490 kes baru Covid-19 direkodkan semalam menjadikan jumlah keseluruhan sebanyak 4,752,490 kes.
Sebanyak 3,193 pesakit turut dilaporkan sembuh, menjadikan jumlah keseluruhan kes sembuh sebanyak 4,673,593.
Ketika ini, 42,767 kes aktif direkodkan, dengan 41,212 atau 96.4% daripadanya sedang menjalani kuarantin kendiri.
Dalam pada itu, 26 (0.1%) kes kini berada di pusat kuarantin sementara 1,454 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 75 kes dan 45 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.5% dengan kes Covid-19 merangkumi 20.1%.
Enam lagi kematian dilaporkan menjadikan kes keseluruhan sebanyak 36,130 orang.


DAP ‘terkejut’ Amanah pelawa Umno bentuk kerajaan di Johor

DAP yang mempunyai kerusi Dewan Undangan Negeri (DUN) terbesar dalam Pakatan Harapan (PH) Johor “terkejut” apabila mendapat tahu Amanah mempelawa Umno untuk membentuk kerajaan di negeri itu.DAP berkata, sebelum ini PH Johor “mengamalkan pendekatan musyawarah dalam setiap perancangan dan tindakan”.“Hal ini tidak pernah dibincangkan dalam mesyuarat Majlis Pimpinan Pakatan Harapan Johor,” kata DAP Johor dalam satu kenyataan yang dikeluarkan malam tadi.“Pada hemat kami, sebarang usaha atau strategi untuk mengembalikan mandat rakyat dan membentuk kerajaan haruslah dalam makluman dan persetujuan bersama Majlis Pimpinan Pakatan Harapan Johor”.Semalam media melaporkan pemimpin Amanah Johor Aminolhuda Hassan mengatakan PH Johor sedia menjalinkan hubungan dengan Umno bagi mewujudkan kerajaan negeri sekiranya parti itu memutuskan untuk menarik diri daripada Perikatan Nasional (PN).Kerajaan PN kini memiliki 29 kerusi berbanding PH 27 kerusi dengan majoriti mudah bagi membentuk kerajaan di Johor ialah 29 kerusi.Pecahan 29 kerusi PN iaitu 14 dimiliki Umno, Bersatu (12), dua MIC dan satu PAS, manakala blok PH disumbang 14 kerusi melalui DAP, sembilan milik Amanah dan empat PKR.“Pada hemat kami, sebarang usaha atau strategi untuk mengembalikan mandat rakyat dan membentuk kerajaan haruslah dalam makluman dan persetujuan bersama Majlis Pimpinan Pakatan Harapan Johor”.Pergolakan di Johor berlaku ketika heboh di media sosial tentang PH akan bekerjasama dengan pemimpin Umno berdepan tuduhan rasuah untuk menumbangkan kerajaan PN pimpinan Muhyiddin Yassin.Pada 13 Oktober, Presiden PKR Anwar Ibrahim mengadap Yang di Pertuan Agong untuk menyerahkan “dokumen sahih” membuktikan beliau mempunyai “sokongan kukuh dan meyakinkan” untuk menjadi perdana menteri.Bagaimanapun tidak berapa lama selepas itu Istana Negara dalam satu kenyataan mengatakan Anwar tidak menyerahkan bukti senarai ahli Parlimen bagi mengukuhkan dakwaannya.


Hampir 5,000 kes Covid-19 dilapor pada minggu akhir April

Jumlah kes Covid-19 yang dilaporkan pada Minggu Epidemiologi ke-17 (ME 17/2023) iaitu dari 23 hingga 29 April 2023, meningkat sebanyak 3% iaitu daripada 4,817 kes pada minggu sebelumnya kepada 4,963 kes, berikutan musim perayaan.
Ketua Pengarah Kesihatan Dr Muhammad Radzi Abu Hassan dalam kenyataan hari ini berkata berdasarkan data daripada Pusat Kesediaan Krisis dan Tindak Balas (CPRC) Kementerian Kesihatan, jumlah kemasukan pesakit Covid-19 ke fasiliti kesihatan awam turut meningkat daripada 4.8% bagi setiap 100,000 populasi pada ME sebelumnya kepada 5.8% pada ME-17.
“Pesakit kategori satu dan dua meningkat daripada 1.4% kepada 1.8%, manakala pesakit kategori tiga, empat dan 5  meningkat daripada 1.3% kepada 2.0%.
“Peratus pengisian katil fasiliti Covid-19 juga bertambah sebanyak 3.0% bagi bukan kritikal dan katil Unit Rawatan Rapi (ICU), sementara peratusan pesakit Covid-19 memerlukan alat bantuan pernafasan (ABP) meningkat 0.2%,” katanya.
Katanya majoriti pesakit yang dimasukkan ke hospital adalah golongan berisiko tinggi seperti individu dengan komorbid dan warga emas, namun peningkatan itu tidak membebankan perkhidmatan kesihatan dan hospital masih beroperasi seperti biasa.
Menurutnya keadaan jangkitan Covid-19 di Malaysia juga masih terkawal dan perkhidmatan kesihatan serta kapasiti di hospital tidak terjejas.
Pada masa yang sama, KKM menjangkakan kemungkinan berlaku sedikit peningkatan kes Covid-19 akan berlaku susulan pergerakan dan perjumpaan sanak saudara dan sahabat handai ketika sambutan Hari Raya dan Hari Wesak lalu.
Justeru, KKM menggalakkan orang ramai untuk memakai pelitup muka sekiranya bergejala ketika aktiviti kunjung mengunjung bagi melindungi keluarga, jiran dan sahabat handai daripada mendapat jangkitan Covid-19.
Bagi mengawal jangkitan Covid-19 berikutan sesi persekolahan yang telah bermula pada minggu ini, KKM turut menasihati pelajar, guru dan kakitangan untuk mengamalkan prosedur operasi standard yang ditetapkan.


Penjualan termometer laku bagai pisang goreng panas kerana Covid-19

Rutin harian melibatkan prosedur dalam norma baru kehidupan kini sudah sebati dengan penduduk di seluruh dunia ketika memasuki bangunan perniagaan mahupun komersial dalam tahun yang cukup mencabar.Apabila negara memasuki tahun 2020, kerajaan ketika itu masih tertanya-tanya apa sebenarnya yang berlaku di seluruh dunia, dan salah satu langkah awal dilaksanakan dengan mewajibkan imbasan suhu kepada orang ramai oleh pengawal keselamatan sebelum dibenarkan memasuki pusat beli-belah, pejabat atau dalam bangunan.Hampir 12 bulan hidup bersama Covid-19, prosedur yang dilaksanakan kini dilihat bertambah baik.Walaupun orang ramai masih keliru, mereka tetap yakin menggunakan aplikasi MySejahtera dan mengimbas suhu, dilihat sabar menunggu lampu hijau serta bunyi beep sebelum ia memberitahu mereka sihat.Bagi pengawal keselamatan pula, mereka tidak sempat melihat telefon sendiri kerana terlalu sibuk menguruskan pelanggan yang hadir.Oleh kerana imbasan suhu menjadi syarat wajib dalam kehidupan norma baru, permintaan terhadap termometer melonjak di seluruh dunia, seiring dengan perkembangan Covid-19.Sebuah syarikat penyelidikan pasaran Mordor Intelligence dalam laporannya mengatakan permintaan terhadap peralatan imbasan suhu di Asia Pasifik meningkat sejak kerajaan mewajibkan semua pemilik perniagaan untuk menggunakan termometer inframerah tanpa sentuh.Alat ini tidak sama seperti termometer tradisional berasaskan merkuri, kerana ia lebih pantas, tidak invasif dan hanya melibatkan bahagian luaran kulit dan bukan dimasukkan ke dalam mulut.MalaysiaNow melakukan satu tinjauan untuk mengetahui berapa keuntungan yang diperoleh hasil penjualan termometer oleh pengeluar dan pembekal akibat peningkatan permintaan alat itu.Termometer jenis tradisional sama ada jenis yang perlu dimasukkan ke dalam mulut atau di telingga tidak menunjukkan peningkatan ketara dari segi jualan, kerana ia tidak praktikal untuk digunakan di tempat-tempat awam oleh pengawal keselamatan yang tidak terlatih dalam menggunakannya.Termometer inframerah terdiri daripada jenis pegang tangan atau tanpa sentuh.Kedua-dua alat jenis ini dilihat berjaya mengaut hasil yang tinggi terutama produk melibatkan pengilang dari Cina dan pembekal serta peruncit tempatan.Termometer yang dijual di kedai-kedai dan farmasi lebih mahal jika hendak dibandingkan dengan yang dibeli secara dalam talian.Tinjauan MalaysiaNow mendapati rata-rata kedai biasa menjual antara harga RM150 hingga RM250 untuk seunit termometer inframerah jenis pegang tangan.Kebanyakannya merupakan produk berjenama seperti Neutrovis, Microlife, dan Uright.Termometer tanpa sentuh dijual pada harga lebih mahal, antara RM180 hingga RM300.Berbeza dengan pembelian secara dalam talian, seunit termometer inframerah jenis pegang tangan boleh dibeli pada harga semurah RM16, manakala termometer tanpa sentuh pula dijual dengan harga RM70.Sebuah farmasi di Shah Alam memberitahu MalaysiaNow mereka menjual termometer tanpa sentuh pada harga RM290 manakala jenis pegang tangan pula berharga RM150. Setiap bulan mereka mampu menjual sebanyak 10 unit, dan mampu memperolehi kadar pusing ganti sekurang-kurangnya RM4,000.Bagaimanapun, sebuah peruncit dalam talian mampu menjual sehingga 4,000 unit termometer tanpa sentuh dengan harga RM100 seunit, dengan jumlah jualan sehingga RM400,000. Pada masa sama mereka juga mampu menjual sehingga 2,000 unit termometer jenis pegang tangan dengan harga RM25 seunit, mencatat pendapataan sekitar RM50,000.Sebuah syarikat pengeluar utama di China dilaporkan menjual sehingga 150,000 unit termometer inframerah jenis pegang tangan setiap bulan pada harga RM36 seunit. Hasil jualan itu mencecah sehingga RM5.4 juta.Sementara itu sebuah syarikat pengeluar termometer tanpa sentuh memberitahu MalaysiaNow, mereka mampu menjual sehingga 150,000 unit sebulan dengan harga RM60 seunit.Mereka mampu menjana sehingga RM9 juta sebulan hasil daripada penjualan produk itu.Penjualan pengimbas suhu dijangka kekal relevan meskipun Covid-19 sudah lenyap dan bukan lagi satu ancaman.


Kes positif naik mendadak di Sabah berpunca dari sekolah berasrama penuh

Kes harian Covid-19 di Sabah hari ini meningkat secara mendadak kepada 172 kes berbanding 82 kes semalam disebabkan kes baharu dari Kluster Khidmat yang melibatkan sekolah berasrama penuh di Kota Kinabalu, kata Menteri Perumahan dan Kerajaan Tempatan Sabah, Masidi Manjun.Beliau berkata daripada 82 kes baharu di Kota Kinabalu, 72 kes adalah dari Kluster Khidmat, dan sekolah terlibat sudah berada diletakkan bawah perintah kawalan pergerakan diperketatkan (PKPD).“Selain Kota Kinabalu, kes baharu juga dikesan di Tawau, Lahad Datu, dan dan,” katanya dalam perkongsian Twitter.Sementara itu dalam satu kenyataan, Masidi, yang juga jurucakap kerajaan negeri mengenai Covid-19 berkata, sehingga kini 52,050 telah menerima dos pertama vaksin Covid-19 dan 42,191 orang relah melengkapkan dos kedua vaksin bagi fasa pertama Program Imunisasi Covid-19 Kebangsaan (PICK).“Bagi fasa kedua program itu, sejumlah of 3,173 orang telah menerima dos pertama sehingga kini,” katanya.Beliau berkata 4,120 orang mendaftar untuk mendapatkan suntikan vaksin Covid-19 di Sabah hari ini, kebanyakannya menerusi aplikasi Mysejahtera dan laman web, menjadikan sejumlah 437,432 telah mendaftar di negeri ini setakat ini.


91% kes kematian di luar hospital tidak tahu dijangkiti Covid-19

Kira-kira 91 peratus kes kematian di luar fasiliti kesihatan (BID) melibatkan individu yang tidak mengetahui mereka dijangkiti Covid-19, kata Menteri Kesihatan Khairy Jamaluddin.Beliau berkata ia merupakan analisa dijalankan kementerian kesihatan (KKM) melibatkan 113 kes BID dalam tempoh 5 Februari hingga 21 Februari lepas.“Kita lihat peningkatan kes BID iaitu mereka yang meninggal sebelum mendapat rawatan di fasiliti kesihatan, dan ia membimbangkan.“Kita telah buat analisa dalam tempoh tersebut dan mendapati 91% tidak mengetahui mereka dijangkiti Covid-19 apabila KKM uji dan didapati positif,” katanya dalam sidang media perkembangan situasi Covid-19 hari ini.Sehubungan itu, Khairy menasihatkan orang ramai terutamanya warga emas yang mempunyai gejala seperti demam dan batuk, untuk segera mendapatkan rawatan di fasiliti kesihatan.“Berdasarkan survei yang KKM buat, lebih 50% waris anggap sakit yang dialami mereka adalah sakit ringan dan tidak merujuk ke fasiliti kesihatan dengan cepat, dan apabila dikesan ia terlalu lambat,” katanya.Mengenai pelaporan kematian akibat Covid-19, Khairy berkata bermula 1 Mac lepas, proses pelaporan kematian akibat Covid-19 diumumkan mengikut angka pelaporan yang diterima dari lapangan setiap hari.“KKM telah menambahbaik proses pelaporan kematian. Sebelum ini, laporan kematian yang diterima hanya diumumkan setelah proses pendaftaran kes di peringkat negeri selesai dan ia mengambil masa yang agak panjang sebelum ia diumumkan.“Oleh itu, terdapat sebilangan kes yang tertunda untuk diumumkan dan ini adalah satu daripada faktor yang menyumbang kepada tunggakan bagi pengumuman kes kematian Covid-19,” katanya.Beliau berkata bagi memastikan ketepatan masa atau “timeliness” pelaporan kematian Covid-19, kes kematian tidak lagi menunggu pendaftaran kes dan perlu dilaporkan dalam jangka masa 72 jam setelah kematian terjadi sebagaimana ditetapkan KKM.Khairy dalam pada itu berkata penggunaan unit rawatan rapi (ICU) bagi pesakit Covid-19 di paras terkawal dan KKM mempunyai 2,210 katil ICU yang boleh digunakan di seluruh negara.“Kebanyakan kes ICU adalah mereka yang berisiko tinggi… setakat ini, terdapat 361 pesakit Covid-19 di ICU,” katanya.


Letupan di Burkina Faso ragut 35 nyawa

Sekurang-kurangnya 35 orang awam terbunuh manakala 37 lagi cedera apabila konvoi kenderaan di Burkina Faso terlanggar letupan buatan sendiri (IED) pada Isnin, menurut pihak berkuasa tempatan.
Konvoi yang membawa bekalan itu dalam perjalanan menuju Ouagadougou, terlanggar IED di antara bandar utara Djibo dan Bourzanga, kata gabenor wilayah Sahel Rodolphe Srgo dalam satu kenyataan, lapor Xinhua.
"Salah satu kenderaan yang membawa orang awam meletup selepas terlanggar bahan letupan buatan sendiri.
“Angka korban setakat ini mencecah 35 manakala 37 lagi cedera, dan kesemua mangsa merupakan orang awam," menurut kenyataan itu.
Pergolakan di Burkina Faso bertambah buruk sejak 2015, hingga mengakibatkan lebih 1,000 orang maut dan lebih 1.9 juta rakyatnya meninggalkan negara Afrika barat itu.


Pengerusi Finas disahkan positif Covid-19

Pengerusi Perbadanan Kemajuan Filem Nasional Malaysia (Finas) Zakaria Abdul Hamid disahkan positif Covid-19, berdasarkan daripada keputusan ujian saringan yang diperoleh semalam.Finas dalam kenyataan hari ini memaklumkan, Zakaria akan menjalani tempoh kuarantin dan rawatan berdasarkan saranan dan pemantauan pihak kementerian kesihatan (KKM).“Sepanjang tempoh tersebut, segala urusan dan pengoperasian Finas akan terus berjalan seperti biasa.“Beliau juga merakamkan ucapan terima kasih kepada semua pihak yang telah mendoakan kesembuhan beliau dan memohon maaf atas kesulitan yang timbul akibat daripada situasi ini,” menurut kenyataan tersebut.


Masyarakat Rohingya ibu kota mahu divaksin, namun tidak tahu prosesnya

Ketika Malaysia berusaha keras bagi mencapai imuniti kelompok, masyarakat Rohingya di ibu kota turut menyatakan hasrat ingin divaksinasi bagi mengelak jangkitan wabak Covid-19, meskipun masih belum ada usaha dari pihak berkuasa.Bagaimanapun, rata-rata yang ditemui MalaysiaNow berkata mereka tidak tahu cara atau proses untuk mendapatkan vaksin.Menurut laman web Our World in Data, Malaysia sudah memberikan 6.3 juta dos vaksin, melibatkan 1.73 juta individu yang sudah menerima dua dos vaksin.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata, kerajaan menyasarkan sekurang-kurangnya 10% populasi menerima dua dos vaksin pada pertengahan Julai.Seorang pelarian Rohingya, Isa Musa berkata, mereka tidak mempunyai sebarang masalah atau keraguan dengan vaksin serta akur dengan apa sahaja prosedur operasi standard (SOP) dan saranan kesihatan yang dikemukan kerajaan, termasuk gesaan untuk mengambil vaksin.“Kita (masyarakat Rohingya) tahu mengenai vaksin, tapi tiada sesiapa datang berjumpa kami. Kami semua belum dicucuk lagi. Kalau dapat (vaksin), Alhamdulillah,” katanya kepada MalaysiaNow.Isa merupakan pelarian Rohingya yang berdaftar dengan Suruhanjaya Tinggi Bangsa-Bangsa Bersatu Untuk Pelarian (UNHCR) sejak awal tahun 2000.Keluarga Isa dan beberapa keluarga Rohingya lain menetap di sebuah rumah kongsi di Selayang.Dianggar terdapat tujuh hingga lapan orang warga emas di rumah kongsi itu dan lebih 20 kanak-kanak dan orang dewasa Rohingya.Terdahulu, dalam satu kenyataan kepada MalaysiaNow, Pertubuhan Bangsa-Bangsa Bersatu meminta Malaysia melibatkan pendatang asing, pelarian dan individu tanpa dokumen dalam PICK.Ia selepas Menteri Dalam Negeri Hamzah Zainuddin mahu menahan pendatang asing tanpa dokumen dan menyatakan mereka yang tidak mempunyai dokumen tidak boleh divaksin.Kegusaran juga timbul mengenai kumpulan pelarian yang mungkin ditahan dalam operasi oleh pihak berkuasa.Ketika ditemui, Isa menunjukkan aplikasi MySejahtera dalam telefon miliknya namun ia hanya digunakan untuk merekod kehadiran di premis kedai.Dia tidak mempunyai profil MySejahtera yang digunakan rakyat Malaysia bagi mendaftarkan diri untuk vaksin.Beberapa warga Rohingya lain di rumah kongsi itu langsung tidak mempunyai MySejahtera dan hanya menulis nama di buku ketika ingin memasuki premis perniagaan.Seorang lagi pelarian, Hassan Muhammad berkata, masyarakat Rohingya mengharapkan agar ada pihak yang berhubung dengan mereka mengenai vaksinasi.“Kalau kerajaan bagi vaksin saya mahu tapi kita tak tahu apa syarat. Tiada orang panggil kita, kita pun tak pasti,” katanya.Katanya, masyarakat Rohingya mengalu-alukan pihak kerajaan atau UNHCR berjumpa dan mendaftarkan mereka untuk program imunisasi.Ditanya mengenai kegusaran sekiranya ditangkap oleh pihak berkuasa, dia berkata itu hanya sekadar cakap-cakap orang.“Kalau kita tak buat salah, buat apa takut. Memang ada antara kami yang tidak mempunyai kad UNHCR ditahan, namun keluarga kami rata-rata mempunyai kad UNHCR, tak perlu takut,” kata bapa kepada empat anak itu.Isa pula berkata, kegusaran yang lebih besar bagi orang Rohingya ialah kehilangan mata pencarian ketika tempoh perintah kawalan pergerakan (PKP).Kebanyakan mereka mengambil upah harian seperti mengutip sampah, besi buruk dan barangan terpakai selain menyapu sampah di kawasan tumpuan mereka di sekitar Selayang, namun pergerakan mereka terhalang akibat PKP.Tambah Isa, keluarga Rohingya di rumah kongsi itu hanya mengharapkan bantuan demi bantuan dalam bentuk makanan yang tiba daripada ihsan orang ramai dan pihak-pihak tertentu, manakala anak-anak mereka tidak mampu meneruskan pengajian di pusat tahfiz seperti sebelum ini, akibat kekurangan wang.“Kita memang tak boleh kerja (semasa PKP). Orang bagi makan, kita makan. Kalau yang tua, anak bantulah. Kalau anak tak dapat bantu, kita puasa sahaja,” kata Isa.


Kes baru Covid-19 hampir cecah 23,000

Malaysia merekodkan kes baru sebanyak 22,948 menjadikan kes keseluruhan Covid-19 meningkat sebanyak 1,489,460 kes.Selangor kekal mencatat kes harian tertinggi sebanyak 7,175 disusuli Sabah (2,583), Kedah (2,137), Pulau Pinang (1,655), Johor (1,526) Kuala Lumpur (1,439), Pulau Pinang (1,251), Kelantan (1,271), Perak (1,229), Melaka (737), Pahang (736) dan Pahang (646).Hanya Labuan (9) sahaja negeri yang mencatat kes satu digit hari ini.Negara juga mencatat sebanyak 21,720 kes sembuh menjadikan jumlah keseluruhan kes sembuh meningkat kepada 1,220,446.Dalam pada itu, 1,060 pesakit ditempatkan di unit rawatan rapi (ICU) termasuk 528 orang memerlukan bantuan alat pernafasan.Malaysia turut mencatat 178 lagi korban akibat Covid-19, menjadikan jumlah mangsa yang maut meningkat kepada 13,480.


3 orang satu kenderaan dibenarkan, kata menteri

Kerajaan memberi kelonggaran bagi prosedur operasi standard (SOP) dalam Perintah Kawalan Pergerakan Bersyarat (PKPB) dengan membenarkan tiga individu dalam satu kenderaan, berbanding dua orang sebelum ini.Menteri Kanan (Kluster Keselamatan) Ismail Sabri Yaakob berkata keputusan yang berkuat kuasa serta-merta itu mesitlah dengan syarat penumpang dan pemandu itu dari rumah yang sama.“Keputusan ini dibuat selepas kita mendengar pandangan dan permohonan orang ramai untuk menambah jumlah penumpang dalam kenderaan persendirian daripada rumah yang sama walaupun pihak polis sebelum ini telah memberi kelonggaran atas budi bicara mereka.“Ini juga bagi memudahkan pihak polis membuat penguatkuasaan dan selaras dengan jumlah yang dibenarkan bagi kenderaan teksi dan e-hailing,” katanya dalam sidang media harian pelaksanaan PKP Pemulihan di sini hari ini.Bagaimanapun, Ismail Sabri berkata kuasa budi bicara polis masih terpakai jika terdapat lebih tiga individu dalam sebuah kenderaan bagi keadaan tertentu misalnya membawa kanak-kanak atau warga emas.“Keputusan ini dibuat selepas kita mendengar pandangan dan permohonan orang ramai untuk menambah jumlah penumpang dalam kenderaan persendirian daripada rumah yang sama walaupun pihak polis sebelum ini telah memberi kelonggaran atas budi bicara mereka.Mengenai perayaan Hari Deepavali yang akan disambut esok, Ismail Sabri berkata pihak berkuasa akan melakukan rondaan di kawasan perumahan dan perkampungan bagi memastikan orang ramai mematuhi SOP yang ditetapkan.Jelasnya di kawasan PKPD, hanya keluarga dalam satu rumah boleh meraikan secara bersama sementara di kawasan PKPB, jiran terdekat turut dibenarkan dengan syarat tidak melebihi 20 orang dalam satu-satu masa.Bagi upacara sembahyang di kuil, hanya 30 orang ditetapkan dalam satu-satu masa mengikut keluasan kuil dengan mematuhi penjarakan fizikal serta upacara sembahyang dibahagikan kepada lima sesi dan bermula dari 7 pagi sehingga 12 tengah hari.“Saya ingatkan SOP sempena perayaan adalah sama seperti Hari Raya Aidilfitri, jadi saya tak mahu ada pihak tertentu kata kita beri tekanan dan menyusahkan waktu sambutan Hari Deepavali dengan menyekat pergerakan.“Kita tidak membezakan antara kaum dan agama untuk perkenal SOP kerana semasa Hari Raya Aidiladha, orang ramai juga terikat dengan SOP yang sama,” katanya.Dalam pada itu, Ismail Sabri berkata polis menangkap 379 individu ingkar PKP semalam, sementara 27 pendatang tanpa izin dan seorang tekong ditahan dalam Op Benteng.